Guirionéeu ag er Religion/Chapistr 58 - Wikimammenn\nGuirionéeu ag er Religion/Chapistr 58\n◄ Hilleih e grèd pardonnein, ha neoah er pardon e rant ne vé quet gùir pardon. Ar er goal-gonzereah, en ivi hag er jugemanteu diavis. Ar gastimant hun nessan. ►\nCHAPISTR EIH HA HANTÉR-HAND.\nar er goal gonzereah, en ivi hag er jugemanteu diavis.\nI. Ni e zeli lacat hun apertis ha studi de zihuen inour en nessan, èl ma carehemb ma vehé dihuennet hun hani, hag hur bout mui a eun a douchein doh é inour eit doh é vadeu. Ne garehoh quet, hemb arvar, couci hou teourn guet madeu hou nessan ; mæs hui e zou cablussoh a pe gouciet hou téad dré er goal-gonzereah. Er goal-gonzér e zou el liessan cablussoh eid ul lair, rac é lemel guet en nessan é réputation, ean e lam guet-hou un dra préciussoh eid er madeu ag en doar.\nGroamb stad a ol en tud. En hani e seblant t’emb bout sius e zou martezé gùel eid omb dirac Doué ; martezé, ean e houniou un dé er baraouis dré é bénigen, ha ni e vou ni-memb condannet d’eh ihuern mar marhuamb cablus ag ur péhèd marhuel hemb quin péhani hur behé groeit é turul mé doh é zefauteu, hag é tevis ar nehai hemb jamæs conz ag é vertuyeu. Pouisein ol conzeu en nessan hag é œvreu, n’en dé quet er hârein e vehé, mæs gobér doh-t-hou èl doh un anemis. Nac ur folleah eit mab-dén ! hum sourci ag er péh n’er sel quet : ni e chair hun deulegad ar hun defauteu, hag ou digueor aveit jugein ha condannein er réral. Hui e huél, emé hur Salvér, ur blouzen é lagad hou nessan, ha ne huélet quet un trest én hou ç’hani. Perac é hramb-ni un inclasq quer perhuéh ar er réral, hemb gobér inclasq erbet ar-n-amb ni-memb. Dischennamb én dondæt ag hur halon, ha ni e gavou treu erhoalh eid hum humiliein hag eid hum gondannein. Chongeamb ér fauteu ar béré é vehemb attercet é jugemant en Eutru Doué, ha lausquamb defauteu er réral a costé, ne vou quet ret t’emb rescond aveit-hai. Hanàuet péguement é hoannamb er garanté é hoal-gonz ag en nessan. Ur gonz laret énep t’emb pé énep d’hun tud e dréz hur halon guet er brassan anquin ha glahar ; perac enta en hum bligeamb-ni é tisconfortein hag é tecri er réral ? Er gustum de hoal gonz ag en nessan, ne hel donnèt nameit ag ur galon carguet a orgueil hag a vinceu. Hag, a dra sur, cavouèt e hrér é ma er ré en dès er muihan defauteu e zou er ré goahan de hoal-gonz. Hui e hoal-gonz ag er réral, hui ou hondan, rac ma oh hui-memb carguet a béhèd hag a fallanté ; mæs hui hum gondan hui-memb, e lar sant Paul, rac ma oh douguet d’hobér en droug e gondannet ér réral, ha martezé é couéhet é brassoh fauteu eit-hai ; rac, èl ma lar Jesus-Chrouist, er bêg e vour conz ag er péh e vé ér galon ; bout e zou enta én hou calon paud a zrougueu a pe hoal-gonzet quel liès ag hou nessan.\nAllas ! bamdé é huélamb er huirioné ag er péh e lar sant Jacq, penaus en téad, deustou n’en dé nameit unan ag er mampreu distérran, e zou neoah caus d’er brassan maleurieu é misq en dud, d’er brézélieu, d’er haz, d’er valice ha d’er proçæsieu ! Na quêrteri na bocen n’en dès groeit biscoah quement aral a zroug ; sellamb enta doh er péh e laramb, penaus en el laramb ha pegours el larèt, en hani e zou réglet mad én é gonzeu hag e hoarn én é galon er garanté doh é nessan, hennéh e zou un dén parfæt, emé sant Jacq.\nII. Mar-a huéh neoah é ma mad dizolein defauteu en nessan a p’en dès ur pourfit benac de dennein a guement-cé ha m’er groér guet un intantion vad, aveit salvedigueah en nessan, èl m’en dé rein avis d’un tad pé d’ur vam, d’ur mæstr pé d’ur væstrès a zefauteu ou bugalé pé ou serviterion, é sigur mirèt doh en droug ; mad-é rein avis d’ur person ag er scandal hag er fal affærieu e bass én ur hartér eit ma laquei reihtæt, mar guel ; mæs, a pe n’en dès chet ræson vad erbet de gonz a zefauteu hou nessan, red-é d’oh en digol ag er gueu e hoès groeit dehou én é inour, mar tal er boén, én ul larèt quement a vad a nehou èl e hoès larèt a zroug.\nUr pautr e zou sellet èl ur servitour mad, un dén vaillant, ha hui e lar a nehou n’en dès tréz erbet dehou d’hobér é labour, é ma perpet pléguet é zivréh guet-hou, a pe n’en dé quet é væstr ar el léh. Sellèt e hrér ur verh èl ur plah devot, ha hui e lar n’en dé devot nameit én ilis. Sellèt e hrér deu brièd èl tud ranget mad, ha hui e lar, ya, dommage-é ma vé quel liès-cé trous ha saffar étré-z-hai. Sellèt e hrér ur bélêg èl un dén santel e hra mad é zevér, ha hui e lar éma staguet doh en argand ha ne glasq nameit dastum. Én ol occasioneu a béré é tan a gonz, é ma ret digol inour hou nessan én ul larèt vad a nehou, hag open é rantein er madeu en devehé collet dré hou tauleu téad, ha mar d’oh bet maleurus erhoalh aveit cresquein gueuïér ar goust hou nessan, red-é d’oh monnèt d’hum zislarèt dirac ol er ré en dès hou cheleuet.\nEr ré e hoal-gonz ag ou nesaan e zou cablus bras, hag er ré ou cheleu e zou quer cablus èl d’hai ; rac er ré e hoal-gonz en dès en diaul én ou bêg, emé sant Bernard, hag er ré ou cheleu en dès-ean én ou scoharn. Groeit d’er goal-gonzér tàuein, mar e hoès de sellèt arnehou, ha, ma ne hoès chet, ahoel ne gueméret quet pligeadur, mæs discoeit dehou ur min chiffet, ha ne gredet quet quen æz-cé en droug e larér ag er réral. N’en dès meit ur pèn scan hag e grèd aben er péh e gleu, emé er Spered-Santel. Deu zén e gleuehet é hoal-gonz, ne lareint el liessan jamæs ur memb tra ; hui e zeli enta hum zefiein ag er honzeu-zé ; hag é vehé bet laret t’oh er huirioné, avantajussoh-é d’oh chom hemb credein droug ag hou nessan ha lezel en Eutru Doué de jugein. Ne zeliamb quet chongeal droug a zén erbet, nameit a han-amb ni-memb.\nIII. N’hun nès chet a garanté doh er réral, rac, ni ou juge hag e hoal-gonz a nehai, ha perac ? rac ne gâramb meit omb hun hunan ha ma omb carguet a ivi : n’en dé quet liès mad doh ou defauteu en hun nès caz, a pe za d’emb goal-gonz a nehai ; mæs, rac mé mant istimettoh aveid omb, rac mé mant vaillantoh eid omb. Er jalouzi hur gounit hag hun dal. A pe huélamb en en dès hun amezèc pé unan-benac ag hur bredér mui a squênd vad, mui a zanné, mui a galitéeu mad, ne hellamb quet mui er souffrein, ni e glasq rein ul lihue dû d’é gonzeu, d’é œvreu, é larèt en ou groa eit bout mêlet hag istimet ; én ur guir, é galitéeu caërran e zou changet én defauteu brassan. Nac ur méh aveit mab-dén bout carguet a ivi doh é vredér ! Petra e oé caus d’er Pharisiénèd ma ne hellent quet souffrein hur Salvér Jesus-Chrouist, ha ma ne hreint meit en dûein hag en decri, nameit en ivi hag er valice. En ivi hul laca é rang en diaul péhani ne glasq hur hol nameit dré ivi doh-emb. Eun en dès en droug-spered ma vehemb eurussoh eit-hou ; en ivius ehué n’en dé coutant nameit a pe huél ur hol pé ur maleur benac é arrihue guet é vredér ; en defaut-cé, ne hel quet a nehou er souffrein ér réral, ha neoah ean en dès ur boén vras doh en difforh én é galon ean-memb. Péhèd cruel e hra tourmant er péhour ! É gùirioné, er vad, er bonheur e arrihue guet é nessan el laca d’hum néhancein, d’hum chagrinein ; ô ivius ! perac en hum zaibrès-té guet er chagrin é huélèt ha nessan éurus ? Bès coutant ag er péh e hès hag ag er péh e vou volanté Doué rein d’id ; lausq er réral é peah, ha ne vâguès chet én da galon er pèhèd miliguêt-cé péhani e vou caus d’id de zannein ha ç’inean.\nIV. Prest-caër omb perpet de demal, de hoal-gonz ha de jugein er réral ; mæs hanàuamb péh quen diavis, péh quer fal-é hur jugemanteu ; n’hum hanàuamb quet ni-memb, ha ni e faut t’emb larèt é hanàuamb er réral ; a pe faut d’emb examinein ha dischen én dôn ag hur housciance, a boén é hellamb hanàouèt er fauteu hun nès bet groeit, penaus hun nès bet couéhet én-hai, ha pet gùéh hun nès bet groeit er fal chonge-hont ; penaus enta é credamb-ni jugein chongeu hun nessan, a pe ne houyamb quet petra e bass én dondæt ag é galon ! Ur folleah vras-é clasq jugein ha condannein santimanteu hun nessan péré n’en dint hanàuet nameit guet Doué. Jugein ér fæçon-zé, e lar sant Yehan-Climaq, e zou cass en hardéhtæt beta trôn en Eutru Doué, hag hum guemér doh Jesus-Chrouist péhani e zou é hunan gùir Juge er ré vihue hag er ré varhue. Ni e vou juget èl m’hur bou juget er réral, ha mar hur juge en Eutru Doué hemb truhé èl m’hur bou juget er réral, ni e zou sur a vout condannet.\nEn dén carantéus e zou mad é quevér en ol, ne hoal-gomz a hanni, ne chonge droug ar goust hanni, n’hum anquin quet a vonheur é nessan ; ya, en hani en dès ur garanté revé Doué e gav tu de vêlein memb er ré en dès defauteu, pé d’er bihannan, de huennat en droug ou devou groeit.\n1° Me sellou perpet inour me nessan el un dra é péhani ne zelian jamæs touchein na dré me goal-gonzereah, na dré me goapereah, na dré me fal jugemateu. — 2° N’hum zisconfortein quet ag é vonheur ; me vou joéius ag er vad e huélein é arrihue guet-hou ; a pe gavein en tu de gonz mad a nehou, m’er groei a volanté vad. — 3° É léh cheleuèt er goal-gonzereah guet pligeadur, me hrei tàuein er ré vou idan d’on, pé ma ne mès chet de sellèt ar nehai, me zistroei er gonz ar un dra aral, pé me ziscoei ne vennein quet bout lodêc én ou deviseu. — Men Doué, reit-t’ein er græce de larèt èl unan ag hou profætèd : Me hrei brézel d’er ré e hoal-gonz.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_58&oldid=90959 »\nKemmoù diwezhañ degaset d'ar bajenn-mañ d'an 29 Eos 2016, da 17:16.


Castle (stirad skinwel) - Wikipedia\nCastle (stirad skinwel)\nCastle a zo ur stirad skinwel stadunanat krouet gant Andrew W. Marlowe (war ar skeudenn), 157 rann a 42 munutenn ennañ. Bet eo bet skignet abaoe an 9 a viz Meurzh 2009 asambles er Stadoù-Unanet gant American Broadcasting Company (ABC) hag e Kanada aux gant CTV Television Network.\nLos Angeles, lec'h ma eo bet troet ar stirad\nSkignet e vez e Frañs abaoe ar 5 a viz Gouere 2010 war France 2.\nUr skrivagner evrogneveziat brudet a romantoù polis, Richard Castle, a zo erru skuizh gant e haroz Derrick Storm. Souezhet eo an holl pa ziviz e lazhañ en e levr diwezhañ.\nE-kerzh an abadenn aozet gant e embanner evit lidañ ermaeziadenn al levr e kej Richard gant al letanant polis Kate Beckett. Ul lennerez feal eo ha karget eo d'ober un enklask a-zivout muntroù heñvel ouzh ar re bet ijinet gant Richard en e levrioù.\nUr wech diskoulmet an afer e c'houlenn Castle digant e vignon ar maer an aotre da gemer perzh evel alier en enklaskoù da zont al letanant Beckett. Dedennet-kenañ eo gant personelezh ar vaouez yaouank ha c'hoant en deus ober ganti harozez ur rummad nevez a romantoù : Nikki Heat.\nHegaset eo hi gantañ er penn kentañ met dre ma labouront asambles war an enklaskoù e tiwan karantez etre an daou daoust dezho klask kuzhat o santadoù e-pad pell.\nFillion e Comic-Con International e San Diego e 2012.\nKatic e Mae 2010\nNathan Fillion a zo Richard Castle\nStana Katic a zo al letanant (kabiten goude) Kate Beckett\nJon Huertas a zo al letanant lieutenant Javier Esposito\nSeamus Dever a zo al letanant Kevin Ryan\nTamala Jones a zo an Doktor Lanie Parish\nRuben Santiago-Hudson a zo kabiten Roy Montgomery er c'houlzadoù 1,2 ha 3.\nMolly Quinn a zo Alexis Castle, merc'h Castle\nSusan Sullivan a zo Martha Rodgers, mamm Castle\nPenny Johnson Jerald a zo kabiten Victoria Gates eer c'houlzadoù 4 hag 8.\nToks Olagundoye a zo an enseller Hayley Shipton adalek ar c'houlzad 8.\nAdtapet diwar « https://br.wikipedia.org/w/index.php?title=Castle_(stirad_skinwel)&oldid=1933222 »


Andreo ar Merser, My Skaouidig\nO himiad diweza o-deus greet\nNevez-amzer ar varzed\nTrubarderez : eun danevell gand Laurence Lavrand\nEn eñvor Andreo ar Merser ha My Skaouidig\nKaoud ar pennadou all : Brittany Ferries hag ar Brexit, Beza fiziañs ?\nRei a reer deoh amañ eun tañva euz peb pennad. Evid gelloud lenn ar pennadou-mañ war o hed, gwelit izelloh, e traoñ ar bajenn, penaoz kaoud an niverenn 317 a-bez war baper pe e stumm pdf.\nDanevell Laurence Lavrand\nEn eñvor Merser\nMerser hag ar brezoneg\nEur skrivagner e Toronto\nNa vijen ket bet skrivagner ma…\nLoeiz Grall : Ma helenner\nLaurence : eun dle\nEun toullad linennou\nKen lemm e lagad hag bluenn\nMy Skaouidig hag ar boan beva\nEur bed estlammuz\nKement tra zo war-neuñv\nAr sammlistri ne stekont ket ouz an douar\nNag ar fred o pourmen e lein an neñv\nE beg jirafennou dir\nBatimañchou evel savaduriou\nPorz divuzul, eur gêr vraz\nEur gêr o fiñval, en em astenn en em dizober\nEur gêr doubl\nSklêr en oabl\nStrafuillet e melezour an dour\nMennoz keneduz ebed\nKoulskoude evel an tiez-gar, al labouradegou\nEur santad a halloudegez\nMond en-dro eur zaverez efeduz\nWar ar hae tud o vond o tond\nO selled en tu all d’an dremmwel\nEur vag war al lennvor\nPiou zo o vond, piou zo o tond\nMe eo pe n’eo ket\nO kemer don an donvor ?\nPaour divroad dizifenn\nAr sioulder evel mouez\nPoulzad feulster moustret\nAnkounac’haad yez, soniou\nLegadet gand da hendadou\nGwerza da hêrez\nEvid eur pladad kerez\nFeulster korf ha ene\nRediet da guitaad da vro\nZo gwasoh eged\nDua da ene o hemolhi\nTrouz, komzou taer\nPa z eo ar sioulder a zerefe\nDirag skeudennou ranngalonuz\nDenelez dizifenn an divroidi\nHarzet gand klouedou an aon\nBezoud pe anvezoud Doue\nEur goulenn a bouez\nPa z eo red tehel noz-deiz\nDirag fuzuillou, bombezennou\nPoltred a-uz : Chadenn e porz a genwerz Brest. Tapet gand Gweltaz B.\nNao barzoneg all diwar dorn Marcel Diouris a zo da lenn e Brud Nevez 317 : gwelit izelloh e traoñ ar bajenn penaoz kaoud ar gelaouenn baper pe e stumm pdf.\nKouviadenn d'ar goañv\nEvid Yann-Alberz Gwenegan\nPrenester war evez\nO vousc’hoarzin d’an noz,\nO malvennou frim\nO lorbañ ar stered\nDindan al loar riellet…\nEm-eus kouviet ar goañv\nEn oaled frealzuz,\nTri mil laouen eo ar flamm\nDindan kelh ar goulou\nEun euriou barzonegou\nEvidon o kana sklêr.\nBrezoneg gand Loeiz Grall ha Maguy Kerizit\nEun enezenn e-kreiz an douar\nMe 'garfe beva koachet en eun enezenn e-kreiz an douar\nNa martoloded ravoltet, na fourgadenn Bounty, na douster faoz\nNa Stevenson nemed marteze hini Bro-Skos, erruet er Cévennes\nMe 'garfe beva kuz e koad Bellême\nWar-lêz an deiziou\nE kroaz-hent ar soñjou\nMe 'garfe beva er ragenez dizuj\nLeh ma oa bet Cambry\nLeh m’ema anoiou iskiz al lehiou\nE toull dor ar juloded\nKantreer Pont-Kalleg a vefe ahanon\nNaer-galed ar richeriou e kov al lenn-vor\nMe 'garfe beva koachet e gwiad ar breou\nAnnez ar priejou Hill\nMe 'garfe kantreal em Cévennes-me\nAsamblez gand ma fenn aet gorreg bremañ\nKerzoud pell en eur vro gloz\nMe 'garfe beza stang sioul Louslitgès\n'Tal an iliz dindan an heol\nHag an dornig-mañ ive e-barz ma hini\nKizidig hag aonig e-harz ar marh ramzel\nEur mintinvez diskar-amzer en eun enezenn e-kreiz an douar\n9 a viz here 2018\nHa dao ! Trouz an nor o skei ouz moger ar vugaderez. Eur zah taolet, trouz unan bennag o haloupad, eun nor all merzeriet, hini ar harrdi.\nEur pennad didrouz. Galoupadenn o tiredeg adarre.\n- Mamm, peleh ema ?\nEr gegin ema ar vamm o peurastenn a-uz d'ar guzinierez al lienaj kotoñs nevez kannet ganti. Selled a ra ouz divjod ruz he merh, he genou digor frank ganti c'hoaz war he goulenn diweza.\n- Peleh ema, Mamm ? N'ema ket en e blas.\n- Azez, a respont ar vamm. Kemer 'ta da verenn-vihan.\n- Ne fell ket din debri. Red eo din gouzout peleh ema. Lavar din !\n- N'ouzon ket me kennebeud. Pa 'z on eet da bourmen da vreur bihan eun tammig, e oa aze, sur on. Serret fall 'm-ije an nor marteze ?\n- Med stag e oa, Mamm !\n- Diframmet e-neus e golier, ma c'hwenenn, dreist-oll pa 'n-eus gwelet an nor digor.\n- Emaon neuze o vond da glask anezañ. N'ema ket pell sur a-walh.\nEn ur boulza he bolenn, e tilammas ar plahig etrezeg toull an nor. Eur hlizenn dano a oa krog da goueza, med ne ree van. A-boan ma kemeras amzer da wiska he mantell heb boutoni anezi. Eun deg metr bennag pelloh e kroge ar mêzioù. En tu all d'ar hleuz, e penn al lotisamant, e oa parkeier, gwez, ar gwaremmou a dreuze en eur vond d'ar skol.\n- Finette ! a huchas. Peleh emaout ?\nLennit danevell Laurence Lavrand war he hed er gelaouenn baper pe e pdf : gwelit izelloh penaoz en em gemer.\nEn eñvor Andreo ar Merser\nSkolaer hag embanner,\nha muioh evid se c'hoaz\nUnan euz ar re o-deus bet labouret ha poaniet ar muia evid ar brezoneg en eil hanterenn an XXved kantved a zo o paouez mond da anaon : Andreo Merser. Marvet eo André Le Mercier d'an 31 a viz kerzu 2018, e Brest, d'an oad a 95 vloaz. Ganet e oa bet e Sant-Kê-Porzolued (Aojou-an-Arvor) hag e lise Brest e-noa bet greet e studiou. E 1944 e oa bet êet da skolaer, goude beza bet greet studiou uhel e skol-veur Roazon.\nGoude beza bet chomet meur a vloavez en Aljeri, e oa bet en em gavet e 1956 e skol bublik Groñvel, e kreiz-Breiz. Bet eo bet unan euz ar re genta toud e-touez ar skolaerien hag e-noa klasket tenna gonid deuz al lezenn Deixonne ha kelenn brezoneg d'e skolidi : d'ar houlz-ze, eno, e oa c'hoaz kalz hag a ouie anezañ. Bet eo bet adaleg neuze unan euz ar re hag a heulie an doare Freinet d'ober skol. Dre ze e-noa bountet war vugale ar skol d'embann eur gazetenn brezoneg ha galleg ha da c'hoari pez e brezoneg : soñj mad a zo bet dalhet euz se du-hont. E Brest e oa bet anvet er fin, ha kuzulier pedagogel war ar brezoneg e oa bet neuze en Akademiez Roazon euz 1976 beteg 1978.\nPerz e-neus bet kemeret Andreo Merser e meur a strollad da gas ar yez war a-raog. E-touez ar re genta ema bet gand Armand Keravel oh adsevel "Ar Falz" war-lerh ar brezel diweza. Diwezatoh e-neus savet eur gevredigez "Ar skol vrezoneg", da rei kenteliou dre lizer, ha kenteliou-noz e Brest. A-raog na vefe bet euz Diwan, e-noa digoret Skol ar merher e Brest er bloaveziou 1970, da gelenn brezoneg da vugale ar henta derez na pa ve med eun devez ar zizun.\nE penn Emgleo Breiz ema bet etre 1987 ha 2002. Er mareou-ze eo bet, a volontez-vad, unan euz an embannerien genta, pa deue a-benn d'embann eul leor brezoneg pe daou ar miz, ouspenn 250 en eur bemzeg vloaz. Eun ti-moulla e-noa savet ezprez-kaer evid se d'an ampoent, evid gelloud moulla marhad-matoh. D'ar houlz-ze eo bet ive rener ar gelaouenn Brud Nevez, anavezet evel unan euz ar re wella en or yez.\nAndreo Merser a oa tomm e galon ouz ar skol bublik hag ouz ar skol laik. Deuz e wella e-neus bet greet evid ma vefe kelennet ar yez d'ar muia posubl a vugale hag a dud. Skrivet hag embannet e-neus evid se meur a leor : eur hramadeg, leoriou kananouennou, ha dreist-oll "Ar geriadur", eur pez hini, brezoneg-galleg ha galleg-brezoneg. Da geñver 200 vloaz an Dispah, e 1989, e-noa kavet an tu da zastum e daou leor ar skridou brezoneg a oa bet moullet e mod pe vod er bloaveziou-hont. Da gimiadi diouz Andreo Merser, eo bet en em gavet e dud hag e vignoned d'ar gwener 4 a viz genver e funerariom ar Wern e Brest.\nAr poltred a-uz : Andreo Merser ouz e vureo en e glas, pa oa skolaer e Groñvel. Diellou famill.\nBeb tro pa h een da weled anezañ, meur a vloavez 'zo dija, e lavare din : êet on re goz ! Gwir eo, n'eo ket an oll a dap mond beteg an oad a 95 vloaz. Med beteg n'eus ket keit-se 'zo e talhe Andreo ar Merser da vond en e goazez, beb mintin, dirag e urziatêr da eilskriva testennou hag a veze laket gantañ war-lerh en linenn war eul lehienn internet e-noa savet esprez-kaer evid se : Embann an Hirwaz.\nEul lehienn n'eo ket gwall vrudet, nemed a zo warni ouspenn eun tri hant a skridou brezoneg euz an amzer dremenet hag a-wechou euz an amzer-vremañ, ha meur a wech leoriadou a-bez, a hell neb a gar pellgarga anezo, a-drugarez dezañ, en o stumm Word pe en eur stumm pdf, hag e vez tud hag a ra.\nSe e oa Merser penn-da-benn : ne oa ket evid chom heb labourad en brezoneg hag evid ar brezoneg, ha kement hag ober evid ar brezoneg beo. E dad a ouie brezoneg, med skolaer e oa, hag e vamm ne ouie ket. Eñ 'n-oa desket pa oa bet red dezañ dibab eun eil yez a-benn kaoud an aotreegez war ar zaozneg ha… dre ma veze komzet brezoneg gand c'hoarezed e wella kamarad ! Se, a gavan, zo eun digarez deuz ar henta ha deuz ar re gaerra da zeski kaozeal eur yez ! […]\nMevel braz ar skrivagnerien\nLabourad en brezoneg e-neus bet greet Andreo Merser e-pad eun 70 vloaz bennag ha war e vicher da genta, rag skolaer eo bet. N'eo ket an oll a oa bet en em laket d'ar houlz-ze da gelenn brezoneg d'o skolidi : darn abalamour ma kavent gwelloh ober fê war al lezenn Deixonne, ken dister ha ma oa hervezo, hag e oa, med daoust hag eun digarez e oa evid chom heb ober seurt ebed ? Ha kalz reou all, skolaerien hag a ouie brezoneg koulskoude, ha ne welent ket e vije bet eun dra vad dê ober gantañ en o hlas.\nAndreo Merser, eñ, e-neus bet greet p'eo bet anvet e Groñvel, etre 1956 ha 1963. Dalhusted ha padusted a oa ennañ, ken eo bet anvet diwezatoh da guzulier pedagodel en Akademiez Roazon, e 1976. Lavared a ree : plijadur e-leiz am-bez oh ober gand ar brezoneg, hag ar seurt plijadur-ze a vez ar peb pouezusa evid an nen. […]\nAr poltriji :\nMerser en e vureo e Brest, o respont da houlennou Ronan Hirrien evid an abadennou brezoneg war France 3.\nAndreo ar Merser hag e wreg Jeanne, an devez ma oa bet profet eun daolenn dezañ da geñver e 80 vloaz.\nKelenner eur skrivagner e Toronto\n[…] E-pad eur vodadeg bennag e skol-veur Toronto e oan degouezet gand chomleh Andreo, pe evid lavaroud mad, gand hini e skol. An dra-ze a oa e 1990. Ha prestig goude, setu me o teski brezoneg, dre lizer, evel-just. Ha kaset-digaset eur bern anezo etre Andreo ha me. Pebez labour evid paotr al liziri ! Unan ingal evelkent.\nMe n'eo ket ar yez hepken ‘m-eus desket digand Andreo. Greet em-eus anaoudegez gand ar vro he-unan, heh istor, he halon hag he spered. A-dra-zur, evid pez a zell ouz ar yez, en em gave Andreo aze dalhmad, o reiza ahanon war al labour, war an hent da gemer.\nA-barz nebeud, em-eus komprenet e oan gounezet-me gand ar brezoneg. Bet desket kement ganin diwar-benn ar Vretoned hag o yez, e felle din rei eun dra en eskemm. Abalamour da ze, beh dezi adarre ha me o sevel marvaillou ha romantou euz ar bed en-dro din, hag e brezoneg, mar plij ! […]\nEur holl braz eo, hag eñ partiet bremañ. Deom-ni, neuze, da genderhel gand al labour boulhet gantañ, ar garantez evid ar brezoneg hag evid Breiz. Ha me da lavaroud kenavo d’am helenner, d’am embanner ha d’am mignon. A galon vad.\nPa oa bet deuet evid ar wech kenta da Vreiz e 2008, ar Hanadian Jeffrey Shaw e-noa bet fellet dezañ tremen dre di Emgleo Breiz ha dond da zaludi e vestr war ar brezoneg, Andreo Merser.\nNe vefen ket deuet da veza skrivagner ma…\nKoulz eo hen disklêria : paneved an den-mañ eo ral e vefen deuet da veza ar skrivagner ma z on. Skrivagner diwar re a galz ? Marteze. A-benn ma vo peurzilet ha peurgribet pep tra, ker buan all e vo kavet eun nebeud pajennadou e talvezo ar boan derhel soñj anezo bloaz pe zaou war-lerh va maro. Sal ‘na vefent ket euz ar re a “rank” skolajidi pe liseidi lenn. Evid e purgator ar skrivagnerien, ha da genta ar re dizanavezet, emaon e-barz dija penn-kil-ha-troad. Unan euz an daou da vianna. Setu, eun tu mad zo da bep tra, e ouezan n’eo ar purgator nag eun iliz ma inouor enni ad vitam aeternam o kana kantikou kentoh eged o honta, nag eur forn ken goret ken a z a eskern an-unan da ober klogor gaz en êr. Daoust ha neuze, er stad dizaour-se, e heller kaoud keuz da veza pehet, dre va faot, dre va brasa faot ? […]\nPeur bennag em-oa greet anaoudegez gand ar Merser ? Ne ouezfen ket lavared d’ar just. Er penn kenta, diwar dro 1970 pe seig, ne oa ar Merser evidon nemed eun den a-douez na ped hag a welen pa veze greet tra pe dra da glask kas ar yez war-raog. D’ar mare-ze ne oa ket kement-se a draou na kement-se a dud... […]\nGwech ebed n’em-eus soñj beza gwelet anezañ fachet ouzin, na me mouzet a-walh outañ pa gaven dipituz tra pe dra. Droug ennañ, pe me outañ, nebeutoh c’hoaz. Laouen aliez. Seder atao. E-giz ma reen “ar Merser” anezañ e leh all, p’am gwele eh estlamme gand e vouez skiltr a skolaer a oar petra eo beza klevet : “A ! Madeg !”\nAr henlabour-mañ a badas, ‘m-eus aon, tost tregont vloaz. Kenlabour ? Kazi buhez a-bez ar Merser diwar ar poentou-ze, az ee da bajennadi Brud Nevez hag al leoriou a veze embannet gand Emgleo Breiz, ne vern peseurt ano embannerez ‘veze lakaet warno. Emichañs ‘oa kuit da bêa re a daillou ha da zoñjal rozella muioh a yalhadou. […]\nPoltriji. Merser en e vureo e Brest, ouz e urziatêr. Eno e laboure a-hed ar mintinvez.\nMikael Madeg e 2006, a-dal d’e leoriou bet embannet gand Emgleo Breiz ha d’e zornskridou.\nMa helenner brezoneg\n[…] Pell ‘zo e oan bet en e di braz e Brest, ru Beaumarchais, 'leh ma tegemere Andreo hag e wreg Jeanne mignoned « bleo hir » o bugale. Er bloaveziou 1970 e oa, Maxime Le Forestier a gane C'est une maison bleue/adossée à la colline, eun tu bennag kostez San Francisco. Ne zoñjen ket er brezoneg tamm ebed d’ar poent-se, ha pa oa ar revival e barr e vrud gand Stivell, Servat, an Tri Yann… Gand ar saozneg e oan dedennet kentoh, yéz ar folk hag ar blues. Ha koulskoude, beb sizun e veze embannet kentel vrezoneg Merser ‘barz Ouest-France, gand e boltred o vousc’hoarzin e kreh ar bajenn.\nKenteliou kenta klas\nTost 50 vloaz e oan pa oan en em gavet gantañ adarre. Deuet e oan d’e weled abalamour eh embanne Emgleo Breiz leoriou galleg ouspenn ar re vrezoneg, war ano Le Liogan, ano al leh ma tremene Merser e vakañsou, e Konk-Leon.\nEur wech, en eur zistrei deuz Roazon gand Merser ha Charlez ar Gall, e oam chomet a-zao da baka eur banne e Landerne. Eun nebeud tud yaouank o-doa taolet o fouez en or hichenn, hag eet ar gaoz en-dro e brezoneg, rag anavezet o-doa « ar re goz ». D'ar poent-se dres e oa bet kroget ar c'hoant deski ennon. Goulennet em-oa gand Merser penaoz ober, anez n'e-noa ket klasket ma « hoñvertisa » tamm ebed.\nKinniget e-noa din kregi gand Ar Skol Vrezoneg, asantet em-oa, ha dao dezi ! […]\nEur blenier dreist eo bet evidon an den laouen-ze, eur poanier anezañ, divrall e feiz laik, kempenn e zoare, hag eeun war eun dro. Da bell on bet kaset gantañ : leh m’emaon bremañ.\nD'ar 26 a viz genver 2019\nAr poltriji : Re Ar Skol vrezoneg oh ober ton d’Andreo Merser, p’e-noa divizet chom a-zao gand e genteliou.\nEun dle en e geñver\nWar-dro 2006 em-eus divizet ober ar bazenn genta. Ha dao ! Kroget on da heulia kenteliou-noz. Eun tamm mod-koz 'oa ar helenner a heñchas ahanom war hent ar yez kevrinuz-ze. Er penn kenta em-oa kavet eun tamm kasaüz, rag deuet oa ar bedagogiez nevez war-wel, d’ar poent-se. Adlavared, ad-adlavared, ken e-nefe pep hini er hlasad distaget mad ar geriou. […]\nTamm-ha-tamm em-eus kavet plijadur gand e genteliou. Kompren a reen gwelloh-gwella.\nAn eurêka-ze a dlean d’an Aotrou Merser, e-noa roet din ar c’hoant da vond pelloh. Dalhet em-eus soñj eus êrgelh siriuz an eurveziou-ze, ha ne oa ket bet padet pell, pa oa bet kouezet klañv, ‘pad daou vloaz pe dost. Diazezet eo ar pez a ouezan hirio war e genteliou, implijoud a ran c’hoaz e yezadur, ken sklêr ma z eo. Leun va estajerennou a leoriou bet embannet en e di-moulla pe gand Emgleo Breiz.\nE 2019 emaom bremañ. Eet ar helenner d’an Anaon e fin ar bloaz tremenet. Eveltañ e roan kenteliou-noz. Er memez leh, er memez sal. Daoust hag ema c’hoaz e spered oh evezia ahanom, kuit d’ober faziou ? Ken tomm 'oa e galon ouz ar brezoneg ma klaskan treuzkas ar memez tro-spered, d’am zro, d’am skolidi.\nPotred Merser dirag Ar Skol vrezoneg, ru Kemper, e Brest, e 2007.\nEul linennou bennag\ndiwar-benn Andreo Merser…\nLabouret em-oa evid Emgleo Breiz ha Brud Nevez etre 2008 ha 2015, da lavared eo, nebeud amzer e-keñver tud all hag o-doa bet anavezet Andreo Merser kalz muioh, evel kelenner, embanner, keneil... […]\nBez' e oa, da va zoñj, eun den sioul. Marteze ne oa ket bet atao ! Laouen e oa ivez, ha fiziañs 'm-eus aze e oa bet atao ! Plijoud a ree dezañ farsal ha marvaillad, digor ha degemeruz e oa. Seul dristoh a-ze e oa bet pa oa eet e zivskouarn da fall : "Ne glevan ket mad !" Dond a ree memestra eur wech ar zizun da nebeuta beteg stal Emgleo Breiz, ru Kemper, pe ru Onze Martyrs, pe c'hoaz ru Professeur Chrétien.\nEn em zibab a ree gand e oto atao. Dond a ree da varvaillad eta, med ne jome ket da ruza : labour e-noa ! Luheilennou d'ober diwar al leoriou a ouie ampresti digand ar CRBC, boued evid e lehienn Embann an Hirwaz.\nEun eston eo pegen mennet e oa, penneg zoken, pa oa ano d'ober war-dro skridou brezoneg. Eur marh-labour, ha barreg gand e urziatêr : bizskriva, difazia, pajennaoui… War-dro leoriou, ne oa ket eun dra ha n'e-noa ket bet greet eur wech bennag, moulla zoken ! Eun eil karierenn a youl vad, goude beza bet kelenner. Tost e oa e galon, hag e benn, ouz ar pal e-noa lakaet : deski brezoneg yah d'an dud, ha rei leoriou dezo da lenn.\nEñ ne skrive ket ! Nemed eur wech e-noa asantet skriva diwar-benn amzer e yaouankiz, evid Brud Nevez. Gand eur foto euz e 15 vloaz… prestet gand Jeanne, e wreg. Merser a lavare ne veze ket miret fotoiou gantañ. Ne oa ket unan da gaoud hiraez d'an amzer dremenet, moarvad. Ma 'm-eus soñj mad, ne oa ket gwall droet gand ar varzoniez ! […]\nDerhel a rin eur zoñj mad-tre euz Merser.\nD’an 13 a viz c’hwevrer 2019\nAn daou gamarad koz, Andreo Merser ha Charlez ar Gall, war ar renk kenta, e-kerz eur vodadeg Emgleo Breiz e miz even 2007.\nEn eñvor My Skaouidig\n"E Lerino e oa diskennet"\nPa vez bet o veaji, eme My Skaouidig, "beb tro da houde, pa soñjan er pez am-eus gwelet pe glevet, em-eus merzet e teu da genta war va spered eun draig pe zaou ha n'am-oa ket taolet kalz evez diouto war an taol. E-giz-se, euz an eisteiziadig am-oa tremenet warlene e Padova ha tro-war-dro, e teu da zoñj din da genta euz ar muzik plijuz-tre da boent koan en eur ostaleri vihan, toniou jazz hag a denne da Wynton Marsali, hag ive euz mousc'hoarz lent ar sikh yaouank a oa diskennet e Lerino."\nE 2012 e oa bet o veaji beteg Padova en Itali, hag e-noa savet war-lerh eun destenn verr a oa chomet diembann etretant. Red eo deoh lenn an istor-ze er gelaouenn baper, rag diskouez a ra en eun doare na pegen c'hweg pehini oa da vad e dro-spered hag e dro-pluenn.\nKen lemm e lagad hag e bluenn\nMy Skaouidig a dlean beza bet greet anaoudegez gantañ p'e-noa bet kaset eun danevell, "Kalon ha digalon", a-benn kaoud ar priz Per Trepos hag e-noa bet anezañ, m'am-eus soñj mad. D'an ampoent, e-kreiz ar bloaveziou 1970, e veze kinniget da zelaouerien abadennou brezoneg Radio an Arvorig kas beb a destenn evid ar priz. Dihortoz eo skritur ha doare an danevell hag a gont darvoudou skrijuz bet c'hoarvezet e Plougastell, daou a dud o vervel an eil war-lerh egile ha kement 'zo. Êet e oan bet neuze, emezañ en unan euz e leoriou, da "guruziennad" anezañ e Plougastell.\nMy Skaouidig eo bet ar brezoneg e yez kenta. N'eo nemed pa oa en tu all d'e zaou-ugent vloaz avad e-neus bet c'hoant da zeski skriva anezañ hag e-neus heuliet kenteliou dre lizer gand Andreo ar Merser. Na pegen iskiz : marvet int tri devez an eil war-lerh egile. Skriva e Brud Nevez e-neus bet greet, ha plijoud a ree dezañ. Dalhet e-neus da gas danevellou ha skridou all d'ar gelaouenn, beteg fin e vuhez kazimant. Rag eur skrivagner heb e bar eo bet. N'eo ket unan a vicher a-dra-zur, rag eur vicher all e-noa, unan wir.\nEur vuhez labour en MSA*\nD'an 21 a viz c'hwevrer 1931 eo bet ganet Jean-Marie Pérès e Plougastell-Daoulaz. E skolaj Sant Visant e oa bet da genta ha war-lerh e oa êet da gloerdi bihan Pont-e-Kroaz evid e studiou eil derez. Nemed e oa bet pistiget en e skevent pa oa triweh vloaz : ranket chom er gêr, a-raog beza kaset da barea e-pad tri bloaz d'eur sanatoriom evid an dud a iliz en Alpou, e Thorenc, parrez Andon (hag eo keltieg heh ano, hervez Frañsez Falc'hun), eun hanter-kant kilometr euz kêr Nice. […]\n1960 a vo eur bloavez cheñchamañchou en e vuhez. Rag dimezi gand Marie-France a ra e miz ebrel, ha tremen eun arnodenn e miz gwengolo da veza digemeret en MSA, e Landerne. Hag eñ tad a famill, e talh gand e studiou e ser labourad, war ar gwir, war aoza al labour ha beteg e Pariz e skol uhel ar CESSS.\nE diabarz an MSA, e pigno pazenn ha pazenn euz an hini izella beteg ar re uhella, peogwir e vo laket tro ha tro e penn servij an implijidi hag anvet da eil-rener ar mutuelle zoken. Aze se ne vo ket bet êz dezañ bepred, dreist-oll pa veze beh etre an implijidi ha pennou braz an MSA. En eur sindikad e-noa bet laket e ano pa oa bet erruet en ti. Goude avad, pa oa en em gavet eñ e penn ar jeu, e-noa bet ranket marhata gand e gamaladed koz pa veze a beb seurt kudennou da ziskoulma. […]\nPlanedenn mabden o prederia anezañ\nAn danevell genta e-noa skrivet My Skaouidig a oa e galleg. Goude beza bet kroget d'ober e brezoneg, e-neus dalhet d'ober. N'e-neus ket bet skrivet kemend-all koulskoude. An daou leor eo bet dastumet e skridou enno ne ra unan nemed seiz-ugent pajennad hag egile c'hweh-ugent . Danevellou, eur pez-c'hoari bennag ha soñjezonou. Eul liou a zo warno oll, eun ton heb e bar. Skriva mad a ree My Skaouidig ha skriva brao. Eur brezoneg c'hwek a oa gantañ, dre gomz evel dre skrid. […]\nMy Skaouidig e-noa eun anaoudegez don euz an dud hag euz ar bed, ken lemm e lagad hag e bluenn evid intent ha taolenni anezo evel m'emaint, en eur adstumma an darvoudou hag en eur lakad euz e vuhez-eñ hag euz e ijin e-barz e skridou, evel m'eo boaz eur gwir skrivagner, ha pa vefe heb gouzoud dezañ. Ma ree plijadur dezañ kleved jazz, ne zisplije ket dezañ nag eun taol-fent nag eun taol-imor. Setu aze abalamour da betra e vo dalhet soñj deuz outañ ha deuz e oberou.\n* MSA : Mutualité sociale agricole.\nPoltriji My Skaouidig : diellou famill.\nMi Skaouidig a vefe bet kerkoulz all, peogwir e vez distaget evel-se. Ouspenn-ze, arabad e oa lavared dezañ e oa e ano-pluenn. Tamm ebed, ha gwir eo. Mi a zo ar stumm berr evid Jañ-Mari, ha Skaouidig a zo ano ar gêriadenn ma oa genedig anezi, e Plougastell. Setu eil ano Jañ-Mari Perez, ar skrivagner sioul am-oa greet anaoudegez gand e zanevellou e-pad an amzer a labouren war-dro skridou Emgleo Breiz ha Brud Nevez.\nElevez ha kizidigez ar skrivagner\nGand plijadur em-oa lennet Kalon ha Digalon, a oa bet embannet pellig a oa. Danevellou kizidig war amzer an Eil Brezel-bed, ha war an darempredou koublad, hag ar gwall zarvoudou a laka reuz e buheziou an dud. Eur wech an amzer e-noa embannet My Skaouidig anezo e Brud Nevez, ha peadra a oa bet da strolla anezo en eun dastumad. Brezoneger a-vihanig e oa, med evel nousped all eveltañ, ranket e-noa lakaad e yez-vamm a-gostez abalamour da rediou ar vuhez, al labour, an divroa hag all. Evel nousped all ive, n'e-noa ket dizoñjet, hag heuliet e-noa kenteliou Andreo Merser evid ober anaoudegez gand ar brezoneg dre skrid ive, heb skarza tamm ebed blaz e rannyez Plougastell. […]\nDre bostel nemetken em-oa bet eskemmou gand My Skaouidig, ne oan ket en em gavet gantañ e gwirionez siwaz. Eun den sioul ha rik e oa, war eun dro : ne blije ket dezañ en em lakaad war-raog med teuler a ree evez braz ouz ar yezadur hag ar geriadur. Abalamour da ze eo plijuz-tre e skridou da lenn. Med ar brasa kalite zo dezo, d'am zoñj, eo o elevez hag o hizidigez. Aliez e ra ano euz darvoudou pe darempredou diêz-kenañ, poaniuz, a lak disrann paduz etre an dud, med en diavêz ne ziskouezont ket. An daneveller eo a gornzigor eur prenestr war kalonou an dud-se, ha diwaska poan a ra al lenner ganto. […]\nTamm-ha-tamm e oa bet danevellou all, pe kronikennou war an amzer a-vremañ, solud a-walh an niver hag an danvez anezo evid mond d'ober eun eil dastumad, Ar boan beva. Aze on-oa bet c'hoant da hoari war ar geriou eun tamm : (eur) boan (eo) beva, med talvezoud a ra ar boan beva. Lavaret e-noa Merser deom : eur fazi zo, ar boan-veva e rankfe beza. Re wir, med war gont al lisañs varzoniel e oa bet lakaet.\nD’ar 17 a viz c’hwvrer 2019\nPoltred My Skaouidig : diellou famill.


Kamp Etrekeltiek Ar Vrezhonegerion - Wikipedia\nKEAV, Kamp Etrekeltiek Ar Vrezhonegerion, zo ur gevredigezh hag a ra war-dro aozañ stajoù da zeskiñ ha da studial brezhoneg.\n2 Ar stajoù\n3 Animatourien, kelennerien\n4 Kentelioù K.E.A.V. embannet gant Preder\nBoulc'het e oa bet Kamp Etrekeltiek ar Vrezhonegerion d'an 3 a viz Eost 1948 e Kleder (Penn-ar-Bed) gant Ronan Huon, Vefa de Bellaing ha Zavier Langleiz. Paol Kalvez en devoa bet ur vras a levezon war gKEAV ivez. Da zigentañ e oa ur c'hamp evit familhoù an Emsav a felle dezhe tremen ur sizhunvezh vakañsoù e brezhoneg penn-da-benn. Lod kaer anezhe n'o deze ket digarez da glevet kement-se a vrezhoneg a-hed ar bloaz, lod zoken pa ne oant ket o chom e Breizh. Sikour a reas KEAV ar familhoù-se da zerc'hel bev ar yezh a-hed d'ar bloaz.\nAzalek ar penn kentañ ez eus bet Kelted tramor (triwec'h diwar seizh stajiad ha hanter-kant e 1948), Kembreiz peurvuiañ, o kemer perzh er c'hamp, diwar-se e raer "etrekeltiek" anezhañ. Hervez diazezourien KEAV, paneve sikour ar re-se ne vefent ket deut a-benn da sevel tra pe dra diouzhtu goude an Eil Brezel-bed.\nEr bloavezhioù kentañ e veze kentelioù war ar brezhoneg diouzh ar beure hepken, abalamour na oa ket c'hoazh eus ar brezhoneg er skolioù ; pourmenadennoù ha diduamantoù a veze graet goude lein.\nTamm-ha-tamm ez eus bet er c'hamp mui-oc'h-mui a dud ouzhpenn ar familhoù-se, evel ar re a oa o teskiñ gant Skol Ober a veze lakaet e-giz-se d'ober ur staj yezh komzet, ken eo deut KEAV da vezañ ur gwir staj digor d'an holl, kentoc'h eget ur c'hamp vakañsoù e brezhoneg, daoust ma vez degemeret ar familhoù bepred.\nUn dra zo ha n'eo ket cheñchet avat : ne raer nemet gant ar brezhoneg e KEAV.\nE-pad pell amzer e veze klasket cheñch lec'h bep bloaz, met gant an diaes ma oa deut kavout unan a-feson (abalamour ma oad krog da zihan a lojañ ar vugale er skolioù) e voe dibabet azalek 1977 chom e skolaj Sant-Alan e Skaer. E 1990 ez eas KEAV da skol Joliot-Curie, e Skaer bepred, betek 2007.\nE 2008 e rankas KEAV kuitaat Skaer pa ne c'halle ket ar skol eno degemer anezhañ ken, hag e voe dalc'het an div sizhunvezh staj e skol labour-douar an Nivod, e parrez Lopereg. E 2009 e voe e Kastellin.\nAnavezet eo KEAV da gentañ-penn evit e staj div sizhunvezh a vez dalc'het e miz Gouhere ha lec'h na vez kaozeet nemet brezhoneg. Ur staj "soubañ er yezh" an hini eo eta. Ouzhpenn ar c'hentelioù diwar-benn ar yezh e vez kinniget d'ar stajidi ober a bep sort traoù e brezhoneg : mont da vale, da welet brezhonegerien eus ar c'hornad m'emañ ar staj ha neuze da gontañ gante, sellet ouzh arvestoù (c'hoariva, kontadennoù ha kement zo). Kentelioù zo bremañ hag a vez kinniget evel atalieroù : c'hoariva, video, skrivañ...\nKastellin, miz Gouere 2009, Strollad ar Vro Bagan o c'hoari evit tud KEAV\nKastellin, miz Gouere 2009, abadenn-noz\nE-pad ar goañv, diouzh ar bloavezhioù, e vez aozet ur staj un devezh pe zaou evit ar gelennerien pe ar re a zo e-soñj da vont da gelenn.\nAr re a labour evit KEAV, na pa vefent kelennerien pe animatourien a bep sort, a ra se a-youl vat.\nSetu un toulladig eus an niver bras a dud o deus roet harp :\nArmelle ar C'hozh\nKentelioù K.E.A.V. embannet gant PrederAozañ\nKamp etrekeltiek ar vrezhonegerion 1964, (Kentelioù ar Rummad Uhel), Gwenael Maze, Ronan Ar Glew, Erwan Gwegen, Mari Elen Maze, Goulven Pennaod, Loeiz Lemoine, Ivona Konan, 1964.\nKamp etrekeltiek ar vrezhonegerion 1965, Erwan Gwegen, Goulven Pennaod, Abennez, Olivier Loyer, 1965.\nKamp etrekeltiek ar vrezhonegerion 1966 (Kentelioù ar Rummad Uhel), Abennez, Mari Elen Maze, Gab Cherel, Ronan Jolais, Gwernegan, Yeun Gourves, Tangi Louarn, 1966.\nAreizh 01 (K.E.A.V. 1967), Bernez An Nail, Pierrette Kermoal, Gireg Konan, Ivona Konan, Gi Kreac'h, Erwan Evenou, Yann-Fañch Furic, 1967.\nAreizh 02 (K.E.A.V. 1967), Gwernegan, Ronan Jolais, Line Bourdier, Yeun Gourves, Gwion Ar Menteg, 1967.\nAdtapet diwar « https://br.wikipedia.org/w/index.php?title=Kamp_Etrekeltiek_Ar_Vrezhonegerion&oldid=1649029 »\nDernière modification le 16 Mez 2015, à 09:32\nKemmoù diwezhañ degaset d'ar bajenn-mañ d'an 16 Mez 2015, da 09:32.


Malá Strana (distagañ :, a dalvez : an tu bihan) a zo unan eus karterioù kreiz-kêr Praha hag unan eus ar re zedennusañ, asambles gant Hradčany (er c'hornôg) ha Staré Město er reter.\nLec'hiet eo Malá Strana etre ar stêr Vltava ha torgennoù Kastell Praha ha re Petřín. Lavaret e vez tu bihan da ziforc'hañ ar c'harter diouzh ar Gêr Gozh (Staré Město) hag a zo brasoc'h evitañ. Liammet eo an daou garter gant pont Charlez. Er Grennamzer e veze annezet ar c'harter gant Alamaned dreist-holl. Al lod brasañ anezho a oa kenwerzherien, artizaned pe kannaded noblañs an Impalaeriezh santel roman german. Er c'hontrol ez eo Tcheked a veze kavet er Gêr Gozh.\nPerlezenn an arz barokAozañ\nIliz Sant-Nikolaz Malá Strana\nLavaret e vez ez eo ar c'harter perlezenn an arz barok. Anat eo levezon an arz italian ennañ. E Malá Strana e kaver meur a balez. Tost ouzh kastell Praha emañ, setu perak e veze techet an noblañs da vont dober annez eno. Tachennoù a voe dieubet ivez goude tan-gwall 1541. Ennañ e c'haller gwelout neuze meur a balez doare an Azginivelezh pe barok. Unan eus pennoberennoù ar c'harter eo iliz Sant-Nikolaz Malá Strana.\nAl lod brasañ eus ar palezioù-se a zo bet lakaet da gannatioù hiziv an deiz :\npalez Kounic, savadur rococo, 1773-1775 (Serbia)\npalez Turba, savadur rococo (Japan)\npalez Buquoy, savet e 1738, (Frañs)\npalez priol meur urzh Malta (Malta)\npalez Lobkowicz (Alamagn)\npalez Furstenberg (Polonia)\npalez Thun, savadur barok, XVIIIvet kantved, (Rouantelezh-Unanet)\npalez Thun-Hohenstein, savet etre 1721 ha 1726, (Italia)\nE palezioù all e kaver ensavadurioù tchek : sněmovna, palez Wallenstein m'emañ ar sened ennañ, palez Nostic (bet kannati an Izelvroioù), ma kaver Ministrerezh ar Sevenadur, palez Pálffy ma kaver ar skol-sonerezh, ha palez Michna m'emañ Sokol, rann sportoù skol-veur Charlez Praha ha mirdi an deskadurezh korf hag ar sportoù.\nArdamez ar c'harter ouzh an tour-ged\nKloc'hdi Iliz Sant-Nikolaz Malá Strana ha tour-ged Malá Strana\nPlasenn Malá Strana ha tramway Praha\nDiri da vont betek ar C'hastell\nLevraoueg kouentStrahov e Malá Strana\nTour gotek ha penn-kentañ pont Charlez e Malá Strana\nAdtapet diwar « https://br.wikipedia.org/w/index.php?title=Malá_Strana&oldid=1861909 »


Pajenn:Sales - Introduction d’ar Vuez devot.djvu/205 - Wikimammenn\nPajenn:Sales - Introduction d’ar Vuez devot.djvu/205\nur vuez vad. Ar C’heriou pere o deveus ponchou coat a-ziouc’h rivierou bras, o deveus aon na daent gant an dour quellies reverdi a vez ; mæs ar re o deveus ponchou mean n’en em lequeont quet e poan eus ar reverdiou bras so-quen : dememes ar re a so fontet mat e doujanç Doue hac en e garantez ne gustumont ober man eus a reverdi an teodou injurius, mæs ar re en em guef sempl a zeu d’en em inquieti da bep mare. Certenamant, Philotee, an hini a fell dezàn caout reputation vad e speret an oll a zeu d’e c’holl e speret an oll ivez, hac e verit coll an enor nep piou-bennâc a fell dezàn e gaout diouz tud pere a so disenoret o-unan dre ar viçou ma zint sujet dezo.\nAr reputation ne deo nemet evel un ansain pehini a zisquez p’eleac’h e loich ar vertuz : ar vertuz eta a dle beza preferet ato e peb tra hac e peb leac’h. Ha rac-se mar lavarer ez ouc’h un hipocrit pe un hipocrites, abalamour ma zouc’h en em roet d’an devotion ; mar lavarer ez ouc’h un den laich ha digouraich, abalamour ma hoc’h eus pardonet an injur so great deoc’h, grit goab a guemense tout. Rac ouzpen na deus nemet tud sot hac impertinant a guement a ra an seurt jugeamanchou-se, pa dleffac’h coll hoc’h hano mad, ne rancac’h quet dilesel ar vertuz na distrei diouz an hent mad eus ho silvidiguez, abalamour ma zeo ret preferi ar frouez d’an\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/205&oldid=102112 »\nKemmoù diwezhañ degaset d'ar bajenn-mañ d'an 24 Mae 2017, da 23:50.


D’ar pevarlamm / Konogan An Habask | Korn an dudi\nD’ar pevarlamm / Konogan An Habask\nPosted: 13 Kerzu 2013 in Pladennoù\nTikedennoù:sonerezh, sonerezh Breizh\nD’ar pevarlamm, embannet gant Paker Prod e dibenn 2012 a zo pladenn gentañ Konogan An Habask.\nDigeriñ ‘ra ar bladenn war « Porzh Leskon », un ton jabadao, roet dezhañ liv ar reter gant taboulinoù dic’hortoz Jean-Marie Nivaigne (karkabu ha bendir) ha bouzouki Thibault Niobé.\nLakaat sonerezh hengounel Breizh da gejañ gant elfennoù deuet eus a bell-vro, setu unan eus mennozhioù ar bladenn. Liv Iwerzhon a glever anat, traken gant dibab ar binvioù : Konogan An Habask a son muioc’h pib-ilin pe low whistle evit binioù na bombard. Liv Bro-Skos pe c’hoazh hini kornioù-zo d’eus Azia a glever ivez.\nAdijinañ sonerezh Breizh, sed ar pezh en deus bet tro Konogan An Habask d’ober e-pad 15 vloaz gant e vignoned eus Startijenn. Echu an istor vrav-se evitañ (erlec’hiet eo bet nevez-zo gant Lionel Le Page), ar pezh ne vir ket d’e gomper Tangi Ar Gall-Carré seniñ boest-an-diaoul war e bladenn (war tri zon, unan anezho kempennet gantañ zoken). War-bouez nebeut eo bet sonaozet an holl donioù gant Konogan ha kempennet gantañ ha Thibault Niobé, ar gitarour.\nKlevet a reer ivez gitar-boud Erwan Volant, violoñs Gabriel Faure, binioù Youenn Chapalain ha mouezhioù Elsa Corre hag ar c’hoarezed Goadeg.\nO mouezh mil anavezet a glever war ur pachpi ken brudet all, distummet hag adstummet gant Konogan, evel m’en displeg el levrig : « erru e oan skuizh o klevout [an ton-mañ] bep sadorn er festoù-noz, neuze em eus bet c’hoant distrujañ anezhañ en un doare sonerezhel ». Rock’n’roll a-walc’h eo « Pachpi-trip », lusket-tre, ha buhanaat a ra betek mont… d’ar pevarlamm. Unan eus an tonioù bravañ eo, gant an hini kanet gant Elsa Corre, plac’h Douarnenez he mouezh flour (a glever ivez er mare-mañ er C’hreiz Breizh Akademi 4). « Karantez », krouet gant Konogan penn da benn a zo unan eus ar c’hanaouennoù karantez bravañ bet skrivet e brezhoneg er bloavezhioù tremenet.\nChañs o devo hon divskouarn rak ur raktres strollad, anvet Pevarlamm KH, a zo war ar stern gant Konogan ha sonerien all ar bladenn (gwelet amañ da skouer).\nListennad an tonioù :\n01. Porzh Leskon (3:45)\n02. Betek an trec h (3:53)\n03. Dibunadeg (6:30)\n04. BZH pub (3:34)\n05. Ton sioul (3:19)\n06. Karantez (4:44)\n07. Bodivit band (4:58)\n08. An aven (2:58)\n09. The Scottish reel (4:39)\n10. Aven pipes (5:09)\n11. Pachpi-trip (4:06)\nMartha Jane Cannary : La vie aventureuse de celle que l’on nommait Calamity Jane / Matthieu Blanchin & Christian Perrissin


Bibl/Levr Ester - Wikimammenn\nL. Prud’homme, 1866 (Levr kentañ Eil levr, p. 597-612)\n◄ Levr Judit Levr Ester Levr Job ►\n13. É c’houlennaz kuzul digan̄d ar ré fûr, péré diouc’h kîz ar rouéed, a oa bépréd tôst d’ézhan̄, ha diouc’h lavar péré é réa pép-trâ, dre ma anavézen̄t al lézennou, ha barnou ar ré gôz,\n14. (Hôgen ar ré gen̄ta hag ar ré dôsta anézhô a oa Karséna, ha Sétar, hag Admata, ha Tarsis, ha Marez, ha Marsana, ha Mamuc’han, seiz dug ar Bersied hag ar Védied, péré a wélé dremm ar roué, ha péré a azézé ar ré gen̄ta war hé lerc’h.)\n15. Da bé boan é varnché ar rouanez Vasti, péhini na oa két fellet d’ézhi sen̄ti oud ar gourc’hémenn en dôa gréat ar roué d’ézhi gan̄d hé spazéien.\n16. Ha Mamuc’han a lavaraz dirâg ar roué, ha dirâg hé brin̄sed : Ar rouanez Vasti n’é deûz két gwallet ar roué hép-kén, hôgen ivé ann holl boblou, hag ar brin̄sed a zô é holl brovin̄sou ar roué Assuérus.\n17. Râg ar péz é deûz gréat ar rouanez ô véza gwézet gan̄d ann holl c’hragez, hî a zisprizô hô ézec’h, ô lavarout : Ar roué Assuérus en deûz gourc’hémennet d’ar rouanez Vasti mon̄d d’hé gavout, ha né két fellet d’ézhi mon̄t.\n18. Ha diouc’h ar skouér-zé, gragez holl brin̄sed ar Bersied hag ar Védied a zisprizô gourc’hémennou hô ézec’h ; ével-sé droug ar roué a zô reiz.\n19. Ma her kavez-mâd, ra vézô gréat eur c’hémenn dré da urs, ha ra vézô skrivet hervez lézen ar Bersied hag ar Védied, péhini na helleur két da derri, pénaoz ar rouanez Vasti, n’az ai mui da gavoud ar roué, hôgen ma kémérô eunn all hé c’hurunen, hag hî gwelloc’h égét-hi ;\n20. Ha ra vézô embannet ar c’hémenn-zé é holl brovin̄sou da rouan̄télez (a zô brâz-meûrbéd), évit ma teûi ann holl c’hragez, kenn eûz ar ré vrâz, kenn eûz ar ré vihan, da énori hô ézoc’h.\n21. Kuzul Mamuc’han a oé kavet-mâd gan̄d ar roué ha gan̄d hé brin̄sed ; hag ar roué a réaz diouc’h m’en dôa lavaret :\n22. Hag hen̄ a gasaz lizeri é holl brovin̄sou hé rouan̄télez, hag hî skrivet é meûr a iéz, ma helché péb brôad hô c’hlévout hag hô lenna, évit m’hô défé ann ézec’h ar véli enn hô ziez ; ha ma vijé embannet kémen̄t-sé é-touez hé holl boblou.\nEster a zô lékéat da rouanez.\n1. Goudé kémen̄t-sé, pa oé habaskéet buanégez ar roué, é teûaz koun d’ézhan̄ eûz a Vasti, hag eûz ar péz é dôa gréat, hag eûz ar péz é dôa gouzan̄vet :\n2. Hôgen servicherien hag oviserien ar roué a lavaraz : Bézet klasket évid ar roué merc’hed gwerc’h ha kaer ;\n3. Ha bézet kaset tûd dré ann holl brovin̄sou évit gwélout ar merc’hed kaer ha gwerc’h, hag hô c’hâs da géar Suza, hag hô lakaad é tî ar merc’hed dindân dourn Égéus ar spâz, péhini eo ann diwaller hag ar mirer eûz a c’hragez ar roué : hag énô é vézô d’ézhô péadrâ d’en em é c’hlana, ha kémen̄d tra all a vézô réd d’ézhô.\n4. Hag ann hini anézhô holl a blijô ar muia d’ar roué, a zeûi da rouanez é léac’h Vasti. Al lavar-zé a oé kavet-mâd gan̄d ar roué, hag hén̄ a c’hourc’hémennaz ma vijé gréat ével m’hô dôa kuzuliet.\n5. É kéar Suza éz oa eur Iuzeô hanvet Mardoché, mâb Jair, mâb Séméi, mâb Kis, eûz a wenn Jémini,\n6. Péhini a oa bét dizouget eûz a Jéruzalem, enn amzer m’en dôa Nabukodonosor, roué Babilon, dizouget Jékonias, roué Juda.\n7. Maget en dôa Édissa, merc’h hé vreûr, a oa hanvet ivé Ester : kollet é dôa-hî hé zâd hag he mamm ; koan̄t ha kaer é oa. Hé zâd hag hé mamm ô véza marô, Mardoché hé c’héméraz da verc’h.\n8. Pa oé éta embannet kémenn ar roue, ha pa oé kaset da Zuza kalz merc’hed kaer, a lékead étré daouarn Egéus ar spâz, Ester ivé é-touez ar ré all a oé lékéat étré hé zaouarn, évit béza diwallet gan̄d ar merc’hed all.\n9. Hou-man̄ a blijaz d’ézhan̄, hag a gavaz trugarez dira-z-han̄. Hag hén̄ a c’hourc’hemennaz da eur spaz all ma hastché rei d’ézhi péadrâ d’en em c’hlana, ha kémen̄d a dlié béza enn hé lôd-hi, hag ivé seiz plac’h eûz ar ré gaéra eûz a dî ar roué, hag hé c’hin̄kla hag hé c’hempenni, hi hag hé flac’hed.\n10. Na fellaz két da Ester lavaroud d’ézhan̄ a bé vrô, nag a bé bobl é oa-hî ; râk Mardoché en dôa kémennet d’ézhi ma tavché a-grenn war gémen̄t-sé.\n11. Hén̄ a valéé bemdez dirâk leûr ann tî é péhini é oa diwallet ar merc’hed dilennet, leûn a bréder é kén̄ver Ester, ha gan̄d ar c’hoan̄t en dôa da c’houzout pétrâ a c’hoarvézché gan̄t-hi.\n12. Hôgen pa oé deûet ann amzer da bép-hini eûz ar plac’hed-iaouan̄k da von̄d da gaout ar roué pép-hini d’hé reiz, goudé béza gréat pép-trâ évid en em c’hlana, a-héd daouzék miz ; oc’h en em larda a-héd c’houec’h miz gan̄d éôl mirr, hag a-héd ar c’houec’h miz all gan̄t tretou ha louzou-c’houés-vâd :\n13. Hag abars m’az éan̄t-hi da gavout ar roué, é oa rôet d’ézhô kémen̄t ha ma c’houlennen̄t évid en em gin̄kla ; ha neûzé éz éan̄t eûz a gampr ar merc’hed da gampr ar roue gan̄d ar gin̄klérézou hô dôa c’hoan̄téet da gaout.\n14. Ann hini a oa éat d’hé gavout diouc’h ar pardaez, a iéa-kuît diouc’h ar min̄tin, hag ac’hanô é oa kaset enn eur gampr all, é péhini édô serc’hed ar roué, a oa dindân dourn Susagazi ar spâz, a oa réner war-n-ézhô ; hag hou-man̄ na hellé mui distrei da gavout ar roué, a-énep hé ioul-hén̄, némét m’en défé hé galvet-hi dré hé hanô.\n15. Goudé éta ma oé tréménet eunn amzer-bennâg, é teûaz ann deiz é péhini Ester, merc’h Abihail, breûr Mardoché, a oa bét kéméret gan̄d hé-man̄ évid hé verc’h, a dlié mon̄d da gavout ar roué diouc’h hé reiz. Hou-man̄ na c’houlennaz nétrâ évid en em gin̄kla ; hôgen Égéus, ar spâz, mirer ar merc’hed-zé, a rôaz d’ézhi évit-sé ar péz a garaz. Râg hî é dôa eur c’hen̄dalc’h braô, hag a oa kaer-meûrbed ; hag ar ré holl a wélé anézhi, hé c’havé hétuz ha dudiuz.\n16. Kaset é oé éta da gampr ar roué Assuérus enn dékved mîz hanvet Tébet, er seizved bloaz eûz hé rén.\n17. Ar roué hé c’haraz dreist ann holl c’hragez ; hag hi a gavaz grâs ha trugarez dira-z-han̄ dreist ann holl c’hragez ; hag hén̄ a lékéaz ar gurunen a roué war hé fenn, hag a lékéaz anézhi da rouanez é léac’h Vasti.\n18. Neûzé é c’hourc’hémennaz ar roué ma vije aozet eur banvez kaer-meûrbed d’hé holl brin̄sed ha d’hé zervicherien, évid dimézi hag eûreûd Ester. Hag hén̄ a rôaz éhan d’hé holl brovin̄sou, hag a rôaz rôou diouc’h galloud eur roué.\n19. Ha keit ha ma oé klasket merc’hed évid eil zimézi ar roué, ha ma oen̄t strollet énô, Mardoché a choumaz bépred oud dôr ar roué.\n20. Ester né dôa két c’hoaz rôet da anaout hé brô nag hé fobl, hervez gourc’hémenn Mardoché ; râg Ester a zévéné kémen̄d ha ma c’hourc’hémenné-hén̄; hag hi a réa c’hoaz neûzé ével ma oa boazet-hî da ôber, pa oa maget gan̄t-han̄ hag hî bihan.\n21. Hôgen enn amzer ma choumé Mardoché oud dôr ar roué, Bagatan ha Tarez, daou spaz d’ar roué, péré a oa da benn war ar ré a ziwalle ar persier ken̄ta eûz hé dî, a zavaz droug enn-hô. Fellout a réaz d’ézhô dispac’ha oud ar roué, hag hé laza.\n22. Mardoché ô véza gwézet kémen̄t-sé, hé rôaz da anaout d’ar rouanez Ester ; hag hou-man̄ hel lavaraz d’ar roué, é hanô Mardoché, péhini en dôa hé zisklériet d’ézhi.\n23. Gréat é oé en̄klask war gémen̄t-sé, hag é oé kavet é oa gwîr ; hag hî a oé staget hô-daou oud ar groug. Ha kémen̄t-man̄ a oé skrivet enn historiou, hag a oé merket el lévriou-bloasiek dirâg ar roué.\nAman a fell d’ézhan̄ lakaat d’ar marô ar Iuzevien holl.\n1. Goude-zé ar roué Assuérus a uc’hélaaz Aman, mâb Amadat, péhini a oa eûz a wenn Agag ; hag hén̄ a zavaz hé drôn dreist hini ann holl brin̄sed a oa gan̄t-han̄.\n2. Hag holl zervicherien ar roué, péré a oa oud dôriou hé balez, a blégé ô daoulin, hag a azeûle Aman ; râg ann Impalaer en dôa he c’hourc’hémennet d’ézhô. Na oé némét Mardoché a gémen̄t na blégaz két hé zaoulin dira-z-han̄, ha na azeûlaz két anézhan̄.\n3. Ha servicherien ar roué péré a oa da benn out persier ar palez a lavaraz d’ézhan̄ : Pérâk na zen̄tez két ével ar ré all out gourc’hémenn ar roué ?\n4. Ha goudé m’hô dôé lavaret ann dra-zé d’ézhan̄ aliez, hép ma fellé d’ézhan̄ hô sélaoui, her rôjon̄t da anaout da Aman, évit gouzout ma ken̄dalc’hché enn hé zézô ; râk lavaret en dôa-hén̄ d’ézho pénaoz é oa Iuzev.\n5. Pa glevaz Aman kémen̄t-sé, hag ô véza anavézet hé-unan pénaoz Mardoché na blégé két hé zaoulin dira-z-han̄, ha na azeûlé két anézhan̄, é savaz drouk brâz enn-han̄ :\n6. Hôgen ével nétrâ é sellaz lakaad hé zourn war Vardoché hép-kén ; hag ô véza klevet pénaoz é oa Iuzev, é oe gwell gan̄t-han̄ koll holl bobl ar Iuzevien en em gavé é rouan̄telez Assuérus.\n7. Er miz ken̄ta, a zô hanvet Nisan, enn daouzékved bloaz eûz a rén Assuérus, é oé taolet ar sort, a zô hanvet phur é Hébrach, el léstr dirâg Aman, évit gouzout é pé zeiz, hag é pé vîz é tlié pobl ar Iuzevien béza lazet ; hag ar sort a gouézaz war ann daouzékved mîz hanvet Adar.\n8. Hag Aman a lavaraz d’ar roué Assuérus : Béz’ éz eûz eur bobl a zô skiñet dré ann holl brovin̄sou eûz da rouan̄télez, hag a zô rannet diout-han̄ hé-unan ; péhini a heûḻ lézennou ha lidou névez, ha péhini ouc’h-penn a zispriz gourc’hémennou ar roué. Ha té a oar ervâd penaoz na zéré két oud da rouan̄télez é teûfé c’hoaz da greski hé rogoni.\n9. Gourc’hémenn éta ma vézô kaset-da-gét, ma her c’havez mâd, ha mé a baéô da den̄zorierien da espern dék mil talan̄t.\n10. Neûzé ar roué a dennaz ar bizou a zougé bépréd, hag hé rôaz da Aman, mâb Amadat eûz a wenn Agag, énébour ar Iuzevien.\n11. Hag é lavaraz d’ézhan̄ : Mîr évid-od ann arc’han̄t a gennigez d’in ; ha grâ é-ken̄ver ar bobl-zé ével ma kiri.\n12. Er miz ken̄ta hanvet Nisan, enn trizékved deiz eûz ann hévélep mîz é oé galvet skrivañerien ar roué, hag é oé skrivet, é hanô ar roué Assuérus, é-c’hîz m’en dôa gourc’hémennet Aman, da holl rénerien ar roué, ha da varnerien ann holl vrôadou a oa er brovin̄sou ; ha skrivet é oé é meûr a iéz, évit ma helché béza lennet gan̄t péb brôad : hag al lizer a oe siellet gan̄t bizou ar roué.\n13. Kaset é oé gan̄t réderien ar roué d’ann holl brovin̄sou, évit ma vijé lazet ha kaset-da-gét ann holl Iuzevien , adaleg ar iaouan̄ka bétég ar c’hôsa, hag ivé ar vugalé hag ar merc’hed, enn hévélep deiz, da lavaroud eo, enn trizékved deiz eûz ann daouzékved mîz hanvet Adar, ha ma vijé preizet hô mâdou.\n14. Chétu pétrâ a oa el lizer-zé, évit ma vijé gwézet gan̄d ann holl brovin̄sou, ha ma vijen̄t daré évid ann deiz dilennet.\n15. Ar réderien a oa kaset a iéa buhan, évit sévéni gourc’hémenn ar roué. Râk-tâl é oé staget ar gourc’hémenn-zé é Suza, en̄dra ma édô ar roué hag Aman ô banvézi, hag ann holl Iuzevien a oa é kéar ô skuḻa daélou.\nMardoché a rô da anaout fallagriez Aman da Ester.\n1. Mardoché ô véza klézet kémen̄t-sé, a rogaz hé ziḻad , a wiskaz eur zac’h, hag a daolaz ludu war hé benn ; hag hén̄ en em lékéaz da c’harmi é-kreiz leûr-géar, ô tiskouéza c’houervder hé galoun.\n2. Dont a réaz éta enn eur lén̄va ével-sé bété porz ar palez. Râk na helled két mon̄d é palez ar roué gwisket gan̄d eur zac’h.\n3. Er provin̄sou, er c’heriou, hag enn holl lec’hiou, é péré é oé kaset ar gourc’hémenn krîz-zé eûz ar roué, é oé brâz ar c’hlac’har é-touez ar Iuzevien, hag ivé ar iûn, hag ar garm, hag ar gwélvan ; ha kalz anézhô n’hô dôa néméd ar zac’h hag al ludu évit gwélé.\n4. Neûzé plac’hed Ester hag hé spazéien a zeûaz, hag a rôaz da anaout kémen̄t-sé d’ézhi. Ha pa hé glévaz, é oé man̄tret ; hag hî a gasaz eur zaé da Vardoché, évit ma hé gwiskché ha ma lezché hé zac’h ; hôgen na fellaz ket d’ézhan̄ hé c’hémérout.\n5. Hag hi a c’halvaz Atac’h ar spâz, a oa bét rôet d’ézhi gan̄d ar roué évid hé servich, hag é c’hourc’hémennaz d’ézhan̄ mon̄d da gavout Mardoché, évit gouzout digan̄t-han̄ pérâg é réa ével-sé.\n6. Atac’h a iéaz éta da gavout Mardoché, péhini a oa é-kreiz leûr-géar dirâk porz ar palez :\n7. Ha Mardoche a rôaz da anaout d’ézhan̄ kémen̄t ha ma oa c’hoarvézet ; pénaoz Aman en dôa touet é tougché kalz a arc’han̄t é ten̄zor ar roué évit lazérez ar Iuzevien.\n8. Eunn diskriv a rôaz ivé d’ézhan̄ eûz ar gourc’hémenn a oa bét staget é Suza, évid hé ziskouéza d’ar rouanez, hag hé c’huzulia da von̄t da gavout ar roué, ha da bédi stard anézhan̄ évid hé fobl.\n9. Hag Atac’h a zistrôaz, hag a rôaz da anaout da Ester kémen̄d ha m’en dôa lavaret Mardoché d’ézhan̄.\n10. Hag Ester a respoun̄taz, hag a chourc’hémennaz da Atac’h ma lavarché kémen̄t-man̄ da Vardoché :\n11. Holl zervicherien ar roué ; hag ann holl brovin̄sou a zô dindân he c’halloud a oar pénaoz mar teû hini, daoust pé goaz, daoust pé maouez, da von̄t, héb béza galvet, er zâl a-ziabarz, é véz lazet râk-tâl hép mâr é-béd ; néméd astenni a râfé ar roué dré zarvoud étrézég enn-han̄ hé walen-roué aour, ével arouéz a habaskded, ha dré-zé ma hellô béva. Pénaoz éta é helfenn-mé mon̄d da gavout ar roué, pa n’ounn két bét galvet gan̄t-han̄ trégon̄t dervez a zô ?\n12. Pa glevaz Mardoché kémen̄t-sé,\n13. É kasaz adarré étrézég Ester, évit lavarout d’ézhi : Na gréd két pénaoz, évid-od da véza é tî ar roué, é helfez savetei da vuez, gwelloc’h égéd ann holl Iuzevien :\n14. Rak mar tavez bréma, enn eunn doaré all é vézô dieûbet ar Iuzevien ; ha té, ha tî da dâd a vézô kollet. Ha piou a oar ma né két évit-sé oud bét savet da rouanez, ma vijez daré évid eunn hévéleb amzer ?\n15. Hag Ester a gasaz adarré da lavarout kémen̄t-man̄ da Vardoché :\n16. Kéa ha stroll ann holl Iuzevien a gavi é Suza, ha pédit évid-oun. Na zebrit, na na évit a-héd trî dervez ha teir nôzvez ; ha mé ivé a iunô gan̄t va flac’hed ; ha goudé-zé éz inn da gavout ar roué a-éneb al lézen, hag héb béza galvet, oc’h en em rei d’ar gwall ha d’ar marô.\n17. Mon̄d a réaz éta Mardoché, hag é réaz ar péz é dôa gourc’hémennet Ester d’ézhan̄.\nAr roué a ia gan̄d Aman da vanvézî da di Ester.\n1. Hôgen ann trédé deiz Ester a wiskaz he diḻad rouanez ; mon̄d a réaz er zâl a-ziabarz eûz a dî ar roué, hag é choumaz énô dirâg hé gampr ; ar roué a oa azézet war hé drôn, é speûren-wélé hé gampr, war-énep da zôr hé gampr.\n2. Ha pa wélaz ar rouanez Ester a oa enn hé sâ, é hétaz-hî d’ézhan̄, hag éc’h astennaz étrézég enn-hi ar walen-roué aour en dôa enn hé zourn. Hag hî a dôstaaz, hag a bokaz da benn ar walen-roué.\n3. Hag ar roué a lavaraz d’ézhi : Pétrâ a fell d’id, rouanez Ester ? Pétrâ a c’houlennez ? Ha pa c’houlenfez ann han̄ter eûz va rouan̄télez, hé rôfenn d’id.\n4. Hag Ester a lavaraz d’ézhan̄ : Pédi a rann ar roué da zon̄d hiriô, mar kâr, hag Aman gan̄t-han̄, d’ar banvez em eûz aozet.\n5. Galvit Aman râk-tâl, émé ar roué, évit ma sen̄tô oud ioul Ester. Ar roué hag Aman a zeûaz éta d’ar banvez é dôa ar rouanez aozet évit-hô.\n6. Hag ar roué a lavaraz d’ézhi, goudé m’en dôé évet kalz a wîn : Pétrâ a fell d’id a rôfenn d’id, ha pétrâ a c’houlennez ? Ha pa c’houlenfez ann han̄ter eûz va rouan̄télez, hé rôfenn d’id.\n7. Hag Ester a lavaraz d’ézhan̄ : Chétu va goulenn ha va féden.\n8. Ma em eûz kavet grâs dirâg ar roué, ha ma fell d’ézhan̄ aotréa d’in ar péz a c’hoan̄taan hag a c’houlennann ; deûet ar roué, hag Aman gan̄t-han̄, d’ar banvez em eûs aozet d’ézhô, ha war-c’hoaz é rôinn da anaout va c’hoan̄t d’ar roué.\n9. Aman éta a iéaz er-méaz enn deiz-zé, hag hén̄ laouen ha dréô. Hôgen pa wélaz pénaoz Mardoché péhini a oa azézet é-tâl porz ar palez, na oa két savet évit-han̄, ha na oa két zôkén fin̄vet eûz al léac’h é péhini é oa azézet, é savaz eunn drouk brâz enn-han̄ :\n10. Hag ô kuza hé vuanégez, é tistrôaz d’hé dî, hag é strollaz hé viñouned ha Zarez hé c’hrég :\n11. Hag é komzaz d’ézhô eûz a vrasder he vadou, eûz ann niver brâz eûz hé vipien, hag eûz ar c’hloar vrâz da béhini en dôa hé zavet ar roué dreist hé holl brin̄sed hag hé holl zervicherien.\n12. Ha goudé-zé é lavaraz : Ar rouanez Ester n’é deûz ivé galvet néméd-oun d’ar banvez é deûz gréat évid ar roué ; ha war-c’hoaz é leininn adarré enn hé zi gan̄d ar roué.\n13. Pétrâ-bennâg ma em eûz kémen̄t-sé, é gav d’in n’am eûz nétrâ, keit ha ma wélinn Mardoché, ar Iuzéô, azézet é-tâl porz tî ar roué.\n14. Ha Zarez, hé c’hrég, hag hé holl viñouned a lavaraz d’ézhan̄ : Laka da sével eur groug, hag é dévézô han̄ter-kan̄t ilinad a uc’helder, ha lavar d’ar roué war-c’hoaz vin̄tin ma lakai da staga out-hi Mardoché ; hag ével-sé éz î laouen d’ar banvez gan̄d ar roué. Ar c’huzul-zé a oé kavet-mâd gan̄t Aman, hag hén̄ a lékéaz da sével eur groug uc’hel.\nAr roué a laka da énori Mardoché. Mézégez Aman.\n1. Digousk é tréménaz ar roué ann nôz-zé, hag hén̄ a c’hourc’hémennaz ma vijé digaset d’ézhan̄ ann historiou hag al levriou-bloasiek diwar-benn ann amzeriou diagen̄t. Ha pa hô lennen̄t dira-z-han̄,\n2. É teûjon̄t d’al léac’h é péhini é oa skrivet pénaoz en dôa Mardoché rôet da anaout dispac’h Bagatan ha Tarez ar spazein, péré a felle d’ézhô laza ar roué Assuérus.\n3. Pa glévaz ar roué kémen̄t-sé, é lavaras : Pé énor, ha pé c’hôbr a zô bét rôet da Vardoché évid al léalded-sé ? Hag hé zervicherien hag hé vinistred a lavaraz d’ézhan̄ : N’en deûz bét gôbr é-béd.\n4. Hag ar roué a lavaraz : Piou a zô er zâl a-ziabarz ? Aman eo a oa éat er zâl a ziabarz eûz a dî ar roué, évid hé bédi da c’hourc’hémenni ma vijé staget Mardoché oud ar groug en dôa aozet évit-han̄.\n5. Hag hé baotred a lavaraz d’éz-han̄: Aman eo a zô er zâl. Hag ar roué a lavaraz : Ra zeûi ébarz.\n6. Ha pa oé deûet Aman ébarz, ar roué a lavaraz d’ézhan̄ : Pétrâ a dléeur da ôber d’ann dén a fell d’ar roué da énori ? Hôgen Aman ô venna enn hé galoun, hag ô krédi pénaoz na fellé ar roue énori némét-han̄,\n7. A lavaraz : Ann dén a fell d’ar roué da énori,\n8. A dléeur da wiska gan̄d diḻad ar roué, hag hé lakaad war ar marc’h war béhini é piñ ar roué, ha kurunen ar roué war hé benn ;\n9. Hag ar c’hen̄ta eûz a brin̄sed hag eûz a rénerien ar roué a zalc’hô hé varc’h, hag enn eur von̄t a c’harmô war al leûr-géar, ô lavarout : Ével-henn é vézô énoret piou-bennâg a fellô d’ar roué da énori.\n10. Hag ar roué a lavaraz d’ézhan̄ : Hast, kémer ar zaé hag ar marc’h, ha grâ, ével ma éc’h eûz lavaret, é-kén̄ver Mardoché, ar Iuzéô, a zô azézet é-tâl porz ar palez. Laka évez na an̄kounac’hafez nétrâ eûz ar péz éc’h eûz lavaret.\n11. Aman a géméraz éta ar zaé hag ar marc’h, ha goudé béza gwisket ar zaé da Vardoché él leûr-géar, ha goudé béza hé lékéat da biña war ar marc’h, éz éa enn hé raok, hag é c’harmé ével-henn : Enn doaré-man̄ é tlé béza énoret piou-bennâg a fell d’ar roué da énori.\n12. Mardoché a zistrôaz out porz ar roué ; hag Aman a hastaz mon̄d d’hé dî, enn eur wéla, hag ô c’hôlei hé benn.\n13. Hag hén̄ a zanévellaz da Zarez, hé c’hrég, ha d’hé viñouned ar péz a oa c’hoarvézet gan̄t-han̄. Hag ar ré fûr a oa enn hé guzul, hag hé c’hrég a lavaraz d’ézhan̄ : Mar d-eo eûz a wenn ar Iuzevien ar Mardoché-zé dirâk péhini éc’h eûz déraouet da gouéza, na helli két énébi out-han̄ ; hôgen dira-z-han̄ é kouézi.\n14. Pa gomzé c’hoaz ar ré-man̄, é teûaz spazéien ar roué, péré a rédiaz anézhan̄ da von̄t d’ar banvez é dôa aozet ar rouanez.\nKrouget eo Aman oud ar groug en dôa savet évit Mardoché.\n1. Ar roué éta hag Aman a zeûaz évid éva gan̄d ar rouanez.\n2. Hag ar roué a lavaraz c’hoaz d’ézhi enn eil dervez-zé, pa oé deûet da véza tomm d’ézhan̄ gan̄d ar gwîn: Pétrâ a c’houlennez, Ester, ha pétrâ a fell d’id é rafenn ? Ha pa c’houlenfez ann han̄ter eûz va rouan̄télez, hé rôfenn d id.\n3. Hag hî a lavaraz d’ezhan̄: Ma em eûz kavet grâs dirâk da zaoulagad, ô roué, ha ma hé gavez-mâd, rô d’in va buez a c’houlennann digan-éz, hag hini va fobl, évit péhini az pédann.\n4. Râg gwerzet omb bét, mé ha va fobl, évit béza mac’het, évit béza lazet, évit béza dispennet. A-ioul é vemp gwerzet da sklaved ha da sklavézed, gouzan̄vuz é vé ann drouk ; tével a rajenn enn eur geina. Hôgen bréma hon eûz eunn énébour kriz, hag hé grizder a gouéz war ar roué.\n5. Hag ar roué Assuérus a lavaraz d’ézhi : Piou eo hen-nez ? Ha piou a zô galloudek awalc’h évit krédi ôber kémen̄t-sé ?\n6. Hag Ester a lavaraz : Hon énébour hag hon énébour touet eo Aman ar fallagr. Pa glévaz Aman kémen̄t-sé, é oé saouzanet râk-tâl, ha na hellaz két gouzan̄vi sellou ar roué hag ar rouanez,\n7. Hôgen ar roué ô véza savet droug enn-han̄, a iéaz er-méaz eûz a léac’h ar banvez, hag ac’hanô enn eur c’harz leûn a wéz. Aman ivé a zavaz évit pédi ar rouanez Ester da zavétei hé vuez d’ézhan̄; râg gwélet en dôa pénaoz ar roué a aozé drouk d’ézhan̄.\n8. Assuérus ô véza distrôet eûz ar c’harz leûn a wéz, hag ô véza deûet é léac’h ar banvez, a gavaz Aman péhini a oa en em daolet war ar gwélé é péhini é oa gourvézet Ester, hag é lavaraz : Hag hén̄ a fell ivé d’ézhan̄ gwalla ar rouanez dira-z-oun, hag em zî ? A véac’h ma oa éat ar gér-zé er-méaz eûz a c’hénou ar roué ; ma oé gôlôet hé benn da Aman.\n9. Hag Harbona, unan eûz ar spazéien péré a oa é servich ar roué, a lavaraz d’ézhan̄ : Chétu éz eûz é-ti Aman eur groug eûz a han̄ter-kan̄t ilinad a uc’helder, a zô bét savet gan̄t-han̄ évit Mardoché, péhini en dôa komzet évid ar roué. Hag ar roué a lavaraz : Stagit-hén̄ out-hi.\n10. Aman a oé éta staget oud ar groug en dôa aozet évit Mardoché, ha droug ar roué a habaskaaz.\nAr roué a dorr ar c’hourc’hémennou a oa bét rôet a-éneb ar Iuzévien.\n1. Enn deiz-zé ar roué Assuérus a rôaz d’ar rouanez Ester tî Aman, énébour ar Iuzevien, ha Mardoché a iéaz dirâg ar roué. Râg Ester é dôa an̄savet d’ar roué pénaoz é oa hé-man̄ éon̄tr d’ézhi.\n2. Hag ar roué a géméraz ar bizou, en dôa lékéat da denna eûz a zourn Aman, hag hé rôaz da Vardoché. Ester a lékéaz ivé Mardoché da réner war hé zî.\n3. Ester na gavaz két awalc’h kémen̄t-sé ; en em deûrel a réaz da dreid ar roué, gwéla a réaz, hag é pédaz anézhan̄ ma kasché-da-gét ann drougiez hag ar gwall zispac’hiou en dôa gréat Aman, ann Agagiad, a éneb ar Iuzevien.\n4. Hag ar roué a astennaz étrézég enn-hi hé walen-roué aour, ével ma oa boazet da ôber, évid diskouéza hé habaskded ; hag hî a zavaz hag a choumaz enn hé sâ dira-z-han̄,\n5. Hag a lavaraz : Mar plij gan̄d ar roué, ha ma em eûz kavet grâs dirâg hé zaoulagad, ha ma na gâv két dizoaré va feden, é pédann ac’hanod da derri gan̄d eul lizer névez, al lizer kôz en dôa skrivet Aman, énébôur touet d’ar Iuzevien, dré béhini en dôa gourc’hémennet ma vijé dispennet ar ré-man̄ é holl brovin̄sou ar roué.\n6. Râk pénaoz é helfenn-mé gouzan̄vi marô ha dispenn va fobl :\n7. Hag ar roué Assuérus a lavaraz d’ar rouanez Ester ha da Vardoché, ar Iuzéô : Tî Aman em eûz rôet da Ester, ha gourc’hémennet em eûz é vijé staget-hén̄ oud ar groug, ô véza m’en dôa krédet lakaad hé zourn war ar Iuzevien.\n8. Skrivit éta évid ar Iuzevien, ével ma kerrot, é hanô ar roué, ha siellit al lizéri gan̄t va bizou. Râk diouc’h ar boaz, dén na grédé énébi oud al lizéri a oa kaset é hanô ar roué, ha siellet gan̄d hé vizou.\n9. Kémennet é oé éta râk-tâl skribed ha skrivañerien ar roué (râg édod enn trédé mîz hanvet Siban), hag ann trédé deiz war-n-ugen̄t eûz ar mîz-zé é oé skrivet al lizéri, ével ma fellaz da Vardoché, d’ar Iuzevien, d’ar brin̄sed, d’ar rénerien ha d’ar varnerien a oa da benn war ar seiz provin̄s ha c’houec’h-ugen̄t eûz ar rouan̄télez, adaleg ann India bétég ann Etiopia ; hag hî a oé skrivet é meûr a iéz, évit ma helfen̄t béza lennet ha béza klévet gan̄t tûd ar brovin̄sou hag ar brôadou, hag ivé gan̄d ar Iuzévien.\n10. Hag al lizéri-zé péré a oa skrivet é hanô ar roué, ha siellet gan̄d hé vizou, a oé kaset gan̄t réderien war varc’h, péré ô von̄t buana ma hellent, a dlié diaraogi al lizéri kôz gan̄d al lizéri névez.\n11. Ar roué a c’hourc’hémennaz ivé d’ar ré-man̄ m’az ajen̄t da gavout ar Iuzevien é pép kéar, m’hô lakajen̄t d’en em strolla kévret, ha d’en em aoza évit difenni hô buez, évit laza ha dispenna hô holl énébourien, gan̄d hô bugalé, hag hô gragez, hag hô holl ziez, hag évit preiza hô holl zibourc’hou.\n12. Ha merket é oé d’ann holl brovin̄sou eunn hévélep deiz évid ar ven̄jan̄s, da lavaroud eo ann trizékved deiz eûz ann daouzékved mîz hanvet Adar.\n13. Hag ann abek ken̄ta eûz al lizéri-zé a oé, da rei da anaout dré ann holl vrôiou ha d’ann holl boblou a oa dindân galloud ar roué Assuérus, pénaoz é oa daré ar Iuzevien d’en em ven̄ji eûz hô énébourien.\n14. Hag ar réderien war varc’h en em lékéaz râk-tâl enn hen̄t évit kâs al lizéri ; ha gourc’hémenn ar roué a oé staget é Suza.\n15. Hôgen Mardoché ô von̄t er-méaz eûz ar palez hag eûz a zirâg ar roué, en dôa diḻad roué kaer, glâz ha pers, hag eur gurunen aour war hé benn, hag eur van̄tel seiz ha mouk war hé ziskoaz. Hag ar géar holl a ébataz hag en em laouénaaz.\n16. É-kén̄ver ar Iuzevien, é kavaz d’ézhô é zavé war-n-ézhô eur goulou névez, gan̄d al lévénez-zé, ann énor, hag ar veûleûdi.\n17. É-touez ann holl boblou, hag ar brovin̄sou, hag ar c’heriou é péré é teûaz gourc’hémenn ar roué, é oé eul lévénez anat, féstou ha banvésiou ha deisiou-gouél ; enn hévélep doaré ma teûaz kalz eûz ar brôadou all, péré a oa dishén̄vel diout-hô enn hô c’hréden, d’en em unvani gan̄t hô c’hréden ha gan̄d hô lidou ; ô véza m’en dôa hanô ar Iuzevien taolet eur spoun̄t brâz enn hô zouez.\nAr Iuzevien, hervez gourc’hémenn ar roué, a lâz ar ré hô dôa mennet hô c’hâs-hi da gét.\n1. Ével-sé enn trizékved deiz eûz ann daouzékved mîz, hon eûz lavaret ken̄t a oa hanvet Adar, pa en em aozed da laza ann holl Iuzevien, ha ma oa ioulet hô goâd gan̄d hô énébourien, ar Iuzevien enn-énep a zéraouaz béza ar ré gréva, hag en em ven̄ji eûz hô énébourien.\n2. En em strolla a réjon̄t enn holl geriou, er bourc’hiou, hag el lec’hiou all, evit stourmi oud hô énébourien hag hô heskinerien ; hag hini anezhô na gredaz ôber-penn d’ézhô, râg ar spoun̄t eûz hô ners a oa kroget enn holl boblou.\n3. Râk barnerien ar brovin̄sou, hag ann duged, hag ar rénerien, ha kémen̄d hini a oa é pép léac’h da benn war al labouriou, a veûlé ar Iuzevien gan̄d ar spount hô dôa râk Mardoché ;\n4. O veza ma wien̄t pénaoz é oa-hén̄ da vestr-brâz er palez, ha m’en dôa kalz a c’halloud ; hé hanô-mâd a greské bemdez hag en em gavé é génou ann holl.\n5. Ar Iuzevien a skôaz éta stard war hô énébourien, hag a lazaz anézhô, ô tisteûrel war-n-ézhô ann droug hô dôa aozet évit-hô ;\n6. Enn hévélep doaré ma oé lazet é Suza bété pemp kan̄t dén, hép nivéri ann dék mâb Aman, mâb Agag, énébour ar Iuzevien, a béré chétu aman̄ ann hanvou :\n7. Farsandata, ha Delfon, hag Esfata,\n8. Ha Forata, hag Adalia, hag Aridata,\n9. Ha Fermesta, hag Arisai, hag Aridai, ha Jézata.\n10. Pa hô dôé hô lazet, na fellaz két d’ézhô kémérout preiz é-béd war-n-ézhô.\n11. Rôet é oé râk-tâl da anaout d’ar roué ann niver eûz ar ré a oa bét lazet é Suza.\n12. Hag hén̄ a lavaraz d’ar rouanez : É kéar Suza hô deûz lazet ar Iuzevien pemp kan̄t dén, hép nivéri ann dék mâb Aman : péger braz é vennez-té eo al lazérez a reon̄t enn holl brovin̄sou ? Pétrâ a c’houlennez-té ouch-penn, ha pétrâ a fell d’id a c’hourc’hémenfenn c’hoaz ?\n13. Hag ar rouanez a lavaraz : Mar kâv-mâd ar roué, bézet rôet d’ar Iuzevien ar galloud da ôber adarré war-c’hoaz é Suza ével ma hô deûz gréat hiriô, ha bézet staget ann dék mâb Aman oud ar groug.\n14. Hag ar roué a c’hourc’hémennaz ma vijé gréat ével-sé ; ha râk-tâl é oé staget ar gourc’hémenn-zé é Suza ; hag ann dék mâb Aman a oé krouget.\n15. Ar Iuzevien ô veza c’hoaz en em strollet er pévarzekved deiz eûz a viz Adar, a lazaz é Suza tri c’han̄t den ; hôgen na gemerchon̄t preiz é béd war-n-ézhô.\n16. Ar Iuzévien en em zalc’haz ivé daré, enn holl brovin̄sou a oa dindan galloud ar roué, évit diwallout hô buez, hag é lazchon̄t hô énébourien hag hô heskinerien ; enn hévélep doaré ma kouézaz el lazérez-zé pemzék mil ha tri-ugen̄t mil ; hag hini eûz ar Iuzevien na géméraz preiz é-béd war-n-ézhô.\n17. Ann trizékved deiz eûz a viz Adar a oé ar c’hen̄ta é péhini en em lékéjon̄t holl da laza, hag er pévarzékved deiz éc’h éhanchon̄t al lazérez. Hag hî a réaz anézhan̄ eunn deiz goél, évid hé dréménout da-vikenn el lîd, el lévénez, hag er banvésiou.\n18. Hôgen ar Iuzevien a oa é kéar Suza hô dôa gréat al lazérez enn trizékved hag er pévarzékved deiz eûz ar miz-zé ; hag hî hô dôa éhanet er pemzékved deiz. Râk-sé é verkchon̄t ann deiz-zé évid eunn deiz a lîd, a vanvésiou, hag a lévénez.\n19. Ar Iuzévien a choume er c’heriou divur hag er bourc’hiou a lékéaz ar pévarzékved deiz a viz Adar évid eunn deiz a vanvez hag a lévénez ; hag enn-han̄ eo en em laouénéon̄t, hag é kason̄t ann eil d’égilé lôd eûz a voéd hô banvez.\n20. Mardoché a skrivaz kemen̄t-sé ; hag ô véza hé lékéat enn eul lizer, é kasaz anézhan̄ d’ar Iuzevien a choumé é holl brovin̄sou ar roué, kenn a dôst, kenn a bell,\n21. Évit ma kémerchen̄t da c’hoél ar pévarzékved hag ar pemzékved deiz eûz a viz Adar, ha ma lidchen̄t anézhan̄ pép ploaz enn hévélep deisiou :\n22. O véza m’hô dôa ar Iuzevien en em ven̄jet enn deisiou-zé eûz hô énébourien, ma oa trôet hô c’haon̄ hag hô glac’har é laouénidigez hag é dudi ; ha ma vijé ann deisiou-zé deisiou a vanvez hag a lévénez, ma kasché boéd ann eil d’égilé, ha ma rajen̄t rôouigou d’ar béorien.\n23. Ar Iuzevien a réaz éta eur goél lîd eûz ar péz hô dôa déraouet da ôber enn amzer-zé, hervez m’en dôa Mardoché hé c’hourc’hémennet d’ézhô dré hé lizéri.\n24. Râg Aman, mâb Amalat eûz a wenn Agag, énébour touet d’ar Iuzevien, en dôa mennet ôber drouk d’ézhô, hô laza, hag hô c’hâs-da-gét ; hag hén̄ en dôa taolet phur, a zô hanvet sort enn hor iéz-ni.\n25. Ha goudé-zé Ester a iéaz da gavout ar roué, hag a bédaz anézhan̄ da ziarbenna gwall-ioul Aman gan̄d eul lizer é hanô ar roué ; ha ma tistrôjé war hé benn hé-unan ann droug en dôa mennet oud ar Iuzevien. Enn-divez stapet é oé-hén̄ oud ar groug, hag hé vipien ivé.\n26. Râk-sé abaoé neûzé ann deisiou-zé a zô bét hanvet Phurim, da lavaroud eo eûz ar sortou ; ô véza ma oa bét taolet phur, da lavaroud eo ar sort, enn eul léstr. Hag el lizer-zé, pé el levr-zé é oé lékéat kémen̄d a c’hoarvézaz neûzé.\n27. Ar Iuzevien éta é koun eûz ar péz hô dôa gouzan̄vet, hag eûz ar péz a oa deûet da drei goudé, en em rédiaz, hî hag hô gwenn, hag ar ré holl en em unvanche oud hô feiz, da lida ann daou zervez-zé, hervez ar péz a zô merket er skrîd-zé, hag a zô sévénet bép ploaz, évit deisiou ar goél-zé.\n28. Ann deisiou-zé eo ha na vezô két tennet morsé eûz a goun ann dûd, hag a vézô lidet enn holl brovin̄sou a-rumm é-rumm dré ann douar holl. Ha n’eûz kéar é-béd é péhini deisiou Phurim, da lavaroud eo deisiou ar sortou n’in̄t két lidet gan̄d ar Iuzevien, ha gan̄d hô gwenn, évit péré in̄t eunn dra réd.\n29. Ar rouanez Ester, merc’h Abihail, ha Mardoché ar Iuséô, a skrivaz c’hoaz eunn eil lizer, évit ma vijé lékéat gan̄t préder ann deiz-zé da lîd da-vikenn.\n30. Hag hî a gasaz anézhan̄ d’ann holl Iuzevien a choumé er seiz provin̄s ha c’houec’h-ugen̄t eûz ar roué Assuérus, évit m’hô défé ar péoc’h hag ar wirionez,\n31. O sévéni deisiou ar sortou ; hag oc’h hô lida enn hô amzer gan̄t lévénez. Ar Iuzevien éta en em en̄gwéstlaz, hervez gourc’hémenn Mardoché hag Ester, da virout, hî hag hô gwenn, deisiou lîd ar sortou, gan̄d ar iunou hag ar c’harmou.\n32. Ha kémen̄d a zô el levr-zé, a zô hanvet Ester.\nGalloud Mardoché. Huvré Mardoché.\n1. Hôgen ar roué Assuérus a lékéaz ann douar holl hag holl énézi ar môr da baéa gwiriou d’ézhan̄.\n2. Ha skrivet eo é levriou ar Védied hag ar Bersied péger braz eo bét hé c’halloud hag hé véli, ha pégen uc’hel eo bét savet gan̄t-han̄ galloud Mardoché.\n3. Ha pénaoz Mardoché, eûz a wenn ar Iuzevien, a oé da eil d’ar roué Assuérus ; pénaoz é oé brâz é-touez ar Iuzevien, ha karet-brâz gan̄d hé vreûdeûr, ô klask mâd hé bobl ; hag ô komza eûz ar péz a zell out péoc’h hé wenn.\nBétég-henn em eûz trôet gan̄t gwirionez ar péz em eûz kavet é levriou ann Hébréed. Hôgen ar péz a zô war-lerc’h, em eûz hé gavet enn eul levr skrivet é iéz ar C’hrésianed ha gan̄d hô lizérennou. Ha koulskoudé ar pennad-zé a zô bét lékéat goudé ar penn divéza eûz al levr ; hag hervez ma omb boazet da ôber, hon eûz hé verket gan̄d eunn taol, da lavaroud eo, gan̄d eur bér.\n4. Ha Mardoché a lavaraz : Gan̄d Doué eo bét gréat kémen̄t-zé.\n5. Koun em eûz eûz a eunn huvré am eûz bét, hag a verké ar péz a zô c’hoarvézet ; ha nétrâ n’eo choumet hép béza sévénet.\n6. Eur feun̄teun vihan a wéliz, péhini a greskaz hag a zeûaz da ster, hag a oé trôet enn eur c’houlaouen hag enn eunn héol, hag en em fennaz é kalz a zouréier : Ester eo, en deûz kéméret ar roué da c’hrég, hag eo bét fellet d’ézhan̄ lakaad da rouanez.\n7. Ann daou aéraouan̄t : mé eo hag Aman.\n8. Ar boblou en em strollaz ; ar ré-zé eo péré a strivaz da gâs-da-get hanô ar Iuzevien.\n9. Va fobl : Israel eo péhini a c’harmaz oud ann Aotrou, hag ann Aotrou a zieûbaz hé bobl : hag hén̄ a dennaz pép drouk diwar-n-omp, hag a réaz arouésiou brâz ha burzudou é-touez ar brôadou.\n10. Hag hén̄ a c’hourc’hémennaz é vijé daou zarvoud, unan évit pobl Doué, hag égilé évid ar boblou all.\n11. Hag ann daou zarvoud-zé a zeûaz dirâk Doué enn deiz a oa bét merket a neûzé d’ann holl boblou.\n12. Hag ann Aotrou en dôé koun eûz hé bobl, hag en dôé truez eûz hé zigwéz :\n13. Hag ann deisiou-zé a vézô lidet é miz Adar, ar pévarzékved hag ar pemzékved eûz ar mîz : hag ar bobl en em strollô gan̄d préder ha gan̄t lévénez évit-sé, bréma ha keit a badô pobl Israel.\nHuvré all Mardoché.\n1. Er pévaré bloaz eûz a rén Ptoléméus ha Kléopatra, Dositéus, péhini a lavaré é oa bélek, hag eûz a wenn Lévi, ha Ptoléméos hé vâb, a zigasaz al lizer-man̄ eûz a Phurim, a lavaren̄t a oa bét trôet é Jéruzalem gan̄t Lisimakus, mâb Ptoléméus.\nAnn dra-man̄ eo ann dérou eûz a levr vulgat ar C’hrésianed ; hôgen n’en em gav két é levriou ann Hébréed, nag é levr all é-béd.\n2. Enn eil vloaz eûz a rén Artaksersez ar brâz-meûrbéd, enn deiz ken̄ta eûz a viz Nisan, Mardoché, mâb Jair, mâb Sémei, mâb Kis, eûz a vreûriez Ben̄jamin, en dôé eunn huvré :\n3. Iuzéô é oa, hag é choumé é kéar Suza, dén brudet-brâz, hag eûz ar ré gen̄ta é léz ar roué.\n4. Hén̄ a oa unan eûz ar sklaved a oa bét dizouget gan̄t Nabukodonosor, roué Babilon, eûz a Jéruzalem gan̄t Jékonias, roué Juda.\n5. Ha chétu hé huvré : hén̄ a venné é klevé mouésiou, ha safariou, ha kurunou, ha krénou-douar, hag eur reûstl brâz war ann douar :\n6. Ha chétu é wélaz daou aeraouan̄t, péré a oa daré da stourmi ann eil ouc’h égilé.\n7. Oc’h hô c’hlevout, ann holl vrôadou en em zispac’haz évit stourmi out pobl ar ré wirion.\n8. Hag ann deiz-zé a oé eunn deiz a dévalien hag a wall, a c’hlac’har hag a an̄ken, hag eûz a eur spoun̄t brâz war ann douar.\n9. Ha pobl ar ré wirion a oa reûstlet-brâz gan̄d ar spoun̄t râg ann droug a aozed d’ézhi ; hag hî a oa daré d’ar marô.\n10. Garmi a réjon̄t oud Doué, hag en̄dra ma c’harmen̄t, eur feun̄teun vihan a zeûaz da eur ster vrâz, hag en em fennaz é kalz a zouréier.\n11. Ar goulou hag ann héol a zavaz ; ar ré vuel a oé uc’héléet, hag a loun̄kaz ar ré c’halloudek.\n12. Mardoché ô véza gwélet kémen̄t-sé, hag ô véza savet eûz hé wélé, a venné enn-han hé-unan pétrâ a fellé da Zoué da ôber ; hag hén̄ hel lékéaz stard enn hé galoun gan̄d ar c’hoan̄t en dôa da c’houzout pétrâ é oa hé huvré da lavarout.\nDispac’h disklériet gan̄t Mardoché.\n1. Enn amzer-zé é choume Mardoché é léz ar roué, gan̄t Bagala ha Tara spazéien ar roué, péré a oa da benn war borsierien ar palez.\n2. Pa en dôé lékéat évez oud hô ménosiou, ha pa en dôé sellet-pîz oud hô dézô, éc’h anavézaz pénaoz é lékéen̄t hô strîv da zével a-énep ar roué Artaksersez ; hag hén̄ hé rôaz da anaout d’ar roué.\n3. Hag ar roué a lékéaz hô barna hô daou ; ha pa oé an̄savet hô gwall gan̄t-hô, é c’hourc’hémennaz ma vijen̄t kaset d’ar marô.\n4. Ar roué a skrivaz é rollou ar péz a oa c’hoarvézet ; ha Mardoché hé lékéaz ivé dré skrîd évit na vijé két an̄kounac’héet.\n5. Hag ar roué a c’hourc’hémennaz d’ézhan̄ m’az ajé da choum enn hé balez, goudé ma oé rôet d’ézhan̄ eunn dra-bennâg evid ar péz en dôa disklériet.\n6. Hogen Aman, mâb Amadat ar Bugéad, a oa leûn a c’hloar dirâg ar roué ; hag hén̄ a fellaz d’ézhan̄ kas-da-gét Mardoché hag hé bobl enn abek d’ann daou spaz d’ar roué a oa bét lékéat d’ar marô.\nBétég aman̄ êma ann derou, ar péz a zô goudé a oé lékéat enn hé léac’h, é péléac’h eo skrivet el levr : Hag hi a skrapaz hô madou, pé hô danvez.\nAnn dra-man̄ n’eo bét kavet gan-é-omp néméd é levr ar vulgat : Hôgen chetu ann diskriv eûz al lizer.\nLizer Aman a-éneb ar Iuzevien. Péden Mardoché.\n1. Ar roué brâz-meûrbéd Artaksersez , pehini a rén adaleg ann In̄dia béteg ann Étiopia, war zeiz provin̄s ha c’houec’h-ugen̄t, d’ar brin̄sed ha d’ann duget a zô dindân hé véli, salut.\n2. Pétrâ-bennâg ma rénfenn war gémen̄d all a boblou, ha m’am bôa lékéat ar béd holl dindân va béli, ne két fellet d’in gwall-ôber gan̄t va galloud brâz, hôgen rénet eo bet gan-en̄ va sujidi gan̄d habaskded ha gan̄t kun̄velez, évit ma teûjen̄t da véva sioul hag héb aoun, ha m’hô divijé ar péoc’h a zô kenn ioulet gan̄d ann dûd holl.\n3. Hag ô véza goulennet digan̄t va c’huzulierien pénaoz é helfenn sévéni kémen̄t-sé, unan anézhô, hanvet Aman, péhini a zô fûr ha feal dreist ar ré all, hag a zô ann eil goudé ar roué,\n4. En deûz rôet da anaout d’in pénaoz éz eûz eur bobl a zô skin̄et dré ar bed holl, péhini a heûḻ lézennou névez a éneb out boasiou ar boblou all, a zispriz gourc’hémennou ar rouéed, hag a reûstl gan̄d hé unvaniez ann holl vroâdou.\n5. Pa hon eûz klevet kémen̄t-sé, ha pa hon eûz gwelet pénaoz eur bobl hép-kén a zispac’h oud ar ré all holl, oc’h heûlia gwall lézennou, oc’h énébi oud hor gourc’hémennou, hag ô reûstla ar péoc’h, hag ann unvaniez eûz ar brovin̄sou a zô dindân hor béli,\n6. Hon eûz gourc’hémennet pénaoz ar ré holl péré a vézô rôet da anaout gan̄d Aman, péhini eo réner war ann holl brovin̄sou, hag ann eil goudé ar roué, hag a énoromp é léac’h hon tâd, a vézô kaset-da-gét gan̄d dourn hô enébourien, hî hag hô gragez hag hô bugalé, hép ma en dévézô dén truez out-hô, er pévarzékved deiz eûz a Adar, enn daouzékved mîz eûz ar bloaz-man̄ :\n7. Évit ma tiskennô ann dûd fallagr-zé er béz enn eunn hévélep deiz, ha ma rôin̄t a-névez ar péoc’h d’hor rouan̄télez, hô deûz reûstlet.\nBétég aman̄ éma diskriv al lizer, ar péz a zô war lerc’h, em eûz kavet skrivet goudé-zé, é péléac’h é lenneur : Ha Mardoché a iéaz, hag a réaz kémen̄d é dôa Ester gourc’hémennet d’ézhan̄.\nKoulskoudé n’éma ket enn Hébré, ha n’her c’haveur két héd-da-héd é skrivañer é-béd.\n8. Hôgen Mardoché a bédaz ann Aotrou, gan̄d ar c’houn en dôa eûz hé ôberiou ;\n9. Hag é lavaraz : Aotrou, Aotrou, roué holl c’halloudek ; râk kémen̄t-trâ en em gav dindân da véli, ha dén na hell énébi oud da ioul, ma éc’h eûz lékéat enn da benn tenna Israel a boan.\n10. Té éc’h eûz gréat ann én̄v hag ann douar, ha kémen̄d a zô dindân ann én̄v.\n11. Té eo ann Aotrou eûz a bép trâ, ha n’eûz hini a gémen̄t a énepfé oud da veûrded.\n12. Té a anavez pép trâ, hag a oar pénaoz ma n’em eûz két azeûlet Aman ar balc’h, né két dré rogôni, na dré fae, na dré ioul c’hloar é-béd :\n13. (Râk daré é vijenn bét zô-kén da boki da roudou hé dreid gan̄t lévénez évid dieûb Israel.)\n14. Hôgen aoun em eûz bét na zizougfenn da eunn dén ann énor ha n’eo dléet néméd d’am Doué, ha na azeûlfenn unan-bennâg ha n’eo két va Doué.\n15. Bréma éta, Aotrou roué, Doué Abraham, az péz truez oud da bobl, ô véza ma fell d’hon énébourien hor c’hâs-da-gét ha bévézi da zigwéz.\n16. Na zispriz két da lôd, éc’h eûz dasprénet eûz ann Éjipt évit béza d’id.\n17. Sélaou out va féden, ha béz trugarézuz é-kén̄ver ar ré a zô d’id ével dré ar sort ha dré ar gorden. Trô hon daérou é lévénez, évit ma vévimp ha ma veûlimp, Aotrou, da hanô ; ha na zerr két génou ar ré a gân da veûleûdiou.\n18. Israel holl a c’harmaz ivé oud ann Aotrou, gan̄d eunn hévélep kaloun hag eunn hévélep péden, ô véza ma en em wélen̄t e-tâl da vervel.\n1. Ester ivé a glaskaz skoazel digan̄d ann Aotrou, spoun̄tet ma oa-hi gan̄d ar gwall a oa kenn tôst.\n2. Ha goudé ma é dôé tennet hé saéou a rouanez, é kéméraz diḻad pâr d’hé daérou ha d’hé c’haon̄ : hag é léac’h louzou-c’houés vâd, é c’hôlôaz hé fenn gan̄t ludu ha gan̄t saotr ; hag hî a vuéléaz he c’horf gan̄d ar iunou. Leûnia a réa gan̄d hé bléô a denné eûz hé fenn, al lec’hiou é péré ken̄t en em laouénéé.\n3. Hag hî a bédaz ann Aotrou, Doué Israel, ô lavarout : Va Aotrou, péhini hép-kén eo hor roué, skoazel ac’hanoun pa ounn dilézet, ha pa n’eûz némed-oud a helfé va skoazella.\n4. Em daouarn éma va gwall.\n5. Klevet em eûz gan̄t va zâd, ô Aotrou, pénaoz éc’h eûz kéméret Israel é-touez ann holl boblou, ha ma éc’h eûz dilennet hon tadou é-kreiz hô gourdadou, évid ôber d’id eunn digwez peûr-baduz ; ha ma éc’h eûz gréat enn hô c’hén̄ver ével m’az pôa lavaret.\n6. Péc’het hon eûz dira-z-oud, ha dré-zé éc’h eûz hol lékéat étré daouarn hon énébourien :\n7. Râg hô douéed hon eûz azeûlet. Té a zô gwirion, Aotrou :\n8. Ha bréma né két a-walc’h d’ézhô hor gwaska gan̄d eur sklavérez ar c’haleta, hôgen ô lakaat ners hô divréc’h war c’halloud hô idolou,\n9. É fell d’ezhô trei da lavariou ; ha kâs-da-gét da zigwéz, ha serra hô génou d’ar ré a veûl ac’hanod, ha mouga gloar da dempl ha da aoter,\n10. Évit ma tigorin̄t génou ar brôadou, ha ma veûlin̄t galloud hô idolou, ha ma embannin̄t da-vikenn eur roué kîk.\n11. Na rô kéd, Aotrou, da walen d’ar ré péré n’in̄t nétrâ, gan̄d aoun na rajen̄t goab eûz hon dispennadur ; hôgen distrô hô c’huzul war-n-ézhô hô unan, ha koll ann hini en deûz déraouet ôber drouk d’é-omp.\n12. Aotrou, ar péz koun ac’hanomp, hag en em ziskouéz d’é-omp é amzer hor glac’har, ha rô d’in fisian̄s, ô Aotrou, roué ann douéed hag eûz ann holl c’halloud.\n13. Laka eul lavar déréad em génou dirâg al léon, ha laka hé galoun da gasaad hon énébour, évit ma varvô hé-man̄, hag ar ré a zô a-unan gan̄t-han̄.\n14. Hôgen tenn ac’hanomp a boan gan̄d da zourn, ha skoazel ac’hanoun, pa n’em eûz skôr all néméd-oud, ô Aotrou, té péhini a oar pép trâ,\n15. Hag a anavez pénaoz é kasaann gloar ar ré fallagr, hag éc’h argarzann gwélé ar ré zienwad, hag ar ré holl a ziavéaz brô.\n16. Té a anavez va rédi, ha pénaoz enn deisiou é péré é tléann en em ziskouéza gan̄t fougé ha gan̄t gloar, éc’h argarzann ann arouéz a sked a zougann war va fenn, ha penaoz é kasaann anézhi é doaré eul liénen-saotret, ha n’hé dougann ket é deisiou va zâv,\n17. Ha pénaoz n’em eûz két débret ouc’h taol Aman, ha n’eo két bét hétet gan-én̄ banvez ar roué, ha n’em eûz két évet gwin ar braoued-kennig :\n18. Ha pénaoz abaoé ma ounn bét digaset aman̄ ha bété bréma, biskoaz da vatez n’eo en em laouénéet, néméd enn oud, Aotrou, Doué Abraham.\n19. Doué kré dreist ann holl, sélaou out peden ar ré péré n’hô deûz géd é-béd néméd enn-oud, dieûb ac’hanomp eûz a zourn ar ré fallagr, ha tenn ac’hanoun eûz ar pez a ra aoun d’in.\nMardoché a c’hourc’hémenn da Ester mon̄d da gavout ar roué. Ann dra-man̄ em eûz kavet ivé er vulgat.\n1. Hag hen̄ a c’hourc’hémennaz d’ézhi (héb arvar Mardoché da Ester) m’az ajé da gavout ar roué, ha ma pédché anézhan̄ évid hé fobl hag évid hé brô.\n2. Az péz koun, émé-z-han̄, eûz a zeisiou da vuelded, ha penaoz oud bét maget étré va daouarn ; râg Aman, ann eil goudé ar roué, en deûz komzet out-han̄ enn hon énep évid hé lakaad d’hol laza :\n3. Hôgen té, péd ann Aotrou, komz oud ar roué évid-omp, ha dieûb ac’hanomp eûz ar marô.\nHag ivé ar péz a zô war-lerc’h.\n4. Enn trédé deiz Ester a ziwiskaz hé diḻad pemdez, hag a lékéaz war hé zrô hé diḻad ar ré gaéra.\n5. Er skéd eûz a zoaré eur rouanez, ha goudé béza pédet Doué, rener ha Salver ann holl, é kéméraz diou eûz hé flac’hed ;\n6. Hag hî en em harpé war unan anézhô, ével ma na helche két dizougen hé c’horf, enn abek d’hé c’hizidigez ha d’hé gwander :\n7. Ar plac’h all a iéa war-lerc’h hé itroun, hag a zougé hé saé a stléjé war ann douar.\n8. Hôgen hî gan̄d eunn dremm é liou ar rôz, hag hé daoulagad béô ha lugernuz, a guzé eur galoun glac’haret ha spoun̄tet-brâz.\n9. Hag ô véza tréménet dioc’h-tu dré ann holl zôriou, hî a choumaz enn hé sâ dirâg ar roué, el léac’h ma oa azézet war hé drôn, gwisket gan̄d hé ziḻad roué, skéduz gan̄d ann aour ha gan̄d ar vein talvouduz-brâz, hag hén̄ spoun̄tuz da wélout.\n10. P’en dôe-hén̄ savet hé benn, é tiskouézaz frouden hé galoun é lugern hé zaoulagad ; hag ar rouanez a fataz ; hag hé dremm ô véza deûet da véza droulivet, é lézaz hé fenn da gouéza war hé flac’h.\n11. Ha Doué a drôaz kaloun ar roué, hag a habaskaaz anézhan̄ ; ha râk-tâl é tilammaz diwar hé drôn, hag hén̄ nec’het, hag oc’h harpa anézhi enn hé zivrec’h, kén na ziabafaz, é likaoué anézhi, ô lavarout :\n12. Pétrâ éc’h eûs-té, Ester ? Mé eo da vreûr ; n’az péz két a aoun.\n13. Na varvi ket : râg al lézen-zé né két bét gréat évid-od, hôgen évid ar ré all holl.\n14. Tosta éta ha stok out va gwalen-roué.\n15. Hag ével ma tavé-hî, ar roué a géméraz hé walen-roué aour, hag é lékéaz anezhî war hé gouzouk, hag é pokaz d’ézhi, hag é lavaraz : Pérâk na gomzez-té két ?\n16. Hag hî a lavaraz : Da wélet em eûz, aotrou, ével eunn éal Doué, ha va c’haloun a zô bet reûstlet gan̄d ar spoun̄t râk da c’hloar.\n17. Râg estlamuz-brâz oud, Aotrou, ha da zremm a zô kaer-meûrbéd.\n18. O komza ével-sé, é fataz adarré, hag é oé daré d’ézhi choum divuez.\n19. Hôgen ar roué a oé strafiḻet-brâz, hag hé holl vinistred a zic’hlac’haré anézhi.\nLizer a gasaz Artaksersez, ê gounid ar Iuzevien, dré holl brovin̄sou hé rouan̄télez.\n1. Ar roué brâz Artaksersez, péhini a rén adaleg ann India bétég ann Étiopia, war zeiz provin̄s ha c’houec’h-ugen̄t, d’ann duged ha d’ar brin̄sed a zô dindân hor béli, salut.\n2. Kalz a dûd ô wall-ôber eûz a vadélez ar brin̄sed, hag eûz ann énor hô deûz gréat d’ézhô, a zeû d’en em rei d’ar balc’hder :\n3. Ha né kéd awalc’h d’ézhô béza strivet da waska war wisien ar rouéed ; hôgen na hellon̄t két gouzan̄vi ar c’hloar a zô bét rôet d’ézhô, hag éc’h aozon̄t spiou oud ar ré hô deûz hé rôet d’ézhô.\n4. Ne kéd awalc’h d’ézhô dizanaout ar mâd a zô bét gréat d’ezhô, ha terri enn-hô hô-unan gwir ann habaskded, hôgen hî a wenn ivé é hellin̄t tec’hout diouc’h barn Doué péhini a wél pép trâ.\n5. Hô diboell a zâv enn hevélep doaré ma lékéon̄t hô striv évit kolla gan̄d hô gevier hag hô ijinou, ar ré a zalc’h ervâd ar c’harg a zô fisiet enn-hô, hag a zellez béza meûlet gan̄d ann holl é kémen̄d a réon̄t,\n6. O touella gan̄d hô zrôidellérez skouarn vâd ar brin̄sed, péré a zô douget anézhô hô-unan da ôber stâd eûz ar ré all.\n7. Kémen̄t-sé a gaveur da wîr enn historiou kôz ; ha bemdez é wéleur c’hoaz pénaoz plégou mâd ar rouéed a véz distéréet gan̄t gwall-lavariou.\n8. Râk-sé eo réd lakaad ar péoc’h enn holl brovin̄sou.\n9. Ma c’hourc’hémennomp traou dishén̄vel, na dleit két menna é teûfé kémen̄t-sé eûz a skan̄vder hor spéred ; hôgen pénaoz é réomp hor c’hémennou évit talvoudégez ann holl, hervez ann dishévélédigez hag ar rédi eûz ann amzeriou.\n10. Hag évit ma poellot skleroc’h ar péz a lévéromp ; nî hor bôa digéméret-mâd étrezég enn-omp Aman, mâb Amadat, Masédoniad a galoun hag a vrôad, diavésiad é-kén̄ver goâd ar Bersied, péhini eo bét fellet d’ézhan̄ saotra hor c’hun̄vélez gan̄t hé grisder :\n11. Ha goudé ma hon eûz rôet d’ézhan̄ eunn arouéz ker brâz eûz hor grâd-vâd ma hon eûz hé c’halvet hon tâd, ha ma eo bét azeûlet ével ann eil goudé ar roué ;\n12. Eo bét savet da véza kenn her, ma eo bét strivet gan̄t-han̄ tenna digan-é-omp ar rouan̄télez hag ar vuez.\n13. Râk lékéat en dôa enn hé benn, gan̄d eur fallagriez névez ha kersé, kâs d’ar marô Mardoché, gan̄t féaldéd ha mâd-ôberiou péhini é vévomp, hag ivé Ester, hor grég hag a rén gan-é-omp, hî hag hé holl bobl.\n14. Hag hén a grédé pénaoz goudé béza hô lazet, hag hol lézet hon-unan, é tigazché d’ar Vasédonied rouan̄télez ar Bersied.\n15. Hôgen ni hon eûz anavézet pénaoz ar Iuzevien péré a oa bét gwestlet d’ar marô gan̄d ar fallagr-ze, n’hô dôa gréat drouk é-béd ; hôgen pénaoz en em rénon̄t gan̄t lézennou reiz,\n16. Ha pénaoz in̄t bugalé ann Doué uc’hel-brâz, holl-c’halloudek ha peûr-baduz, dre drugarez péhini ar rouan̄télez-man̄ a zô bét rôet d’hon tadou ha d’é-omp-ni, hag a zô miret bété vréma.\n17. Râk-sé gwézit penaoz al lizéri en deûz kaset enn hon hanô a zô didalvez ;\n18. Ha pénaoz enn abek d’ar gwall-zé eo bét krouget é-harz porz kéar Suza, hén̄ hag hé géren̄t ; Doué hé-unan, ha nann nî, ô véza rôet d’ézhan̄ ar péz a oa dléet d’ézhan̄.\n19. Hôgen bézet staget enn holl geriou ar c’hémenn a gasomp d’é-oc’h hiriô, évit ma hellô ar Iuzevien mirout hô lézennou.\n20. Ha c’houi a skoazellô anézhô, évit ma hellin̄t laza ar ré en em aozé évit rei ar marô d’ézhô ann trizékved deiz eûz ann daouzékred mîz, hanvet Adar.\n21. Râg ann Doué holl-c’halloudek en deûz trôet é lévénez ann deiz-zé a gaon̄ hag a zaérou.\n22. Rak-sé é lékéot ann deiz-sé é-touez ann deisiou goél, hag é lidot anézhan̄ gan̄t pép lévénez, évit ma vézô gwézet enn amzer da zon̄t,\n23. Pénaoz ar ré holl a zen̄t ervâd oud ar Bersied, hô deûz gôbr diouc’h hô féalded ; ha pénaoz ar ré a zao a-énep hô rouan̄télez, a gâv ar marô hervez hô gwall.\n24. Mar bez eur brovin̄s pé eur géar-bennâg, ha na fellô két d’ézhi en em rei d’al lîd-zé, ra vézô disman̄tret gan̄d ar c’hlézé, ha gan̄d ann tân, ha ra vézô kaset-da-get, enn hévélep doaré ma vézô dinésauz da-vikenn, nann hép-kén d’ann dûd, hôgen ivé d’al loéned, évit skouér eûz ar péz a zô dléet d’ar ré a zô disprizuz ha dizen̄t.\nAdtapet diwar « https://br.wikisource.org/w/index.php?title=Bibl/Levr_Ester&oldid=58867 »


Dever ar vugale - Wikimammenn\nDever ar vugale\nL. Prud’homme, 1817 (p. 145-148)\n◄ Dever an tado ha mamo Dever ar vugale Dever ar mæstro ha domestiquet ►\nDever ar Vugale.\nHon tado hac hon mamo o deus ar renq quentàn etoez ar re a dleomp da garet. Ar garantez-se, quentàn devers ur buguel, na sel quet epquen an temporel ; quement se a ve caret en payen, ha non pas evel ur c’hristen. Ur buguel a dle desirout da dad ha da vam ar guir vado, graço Doue hac ar gloar eternel. Na dle negligea netra evit procuri silvidiguez e dad hac e vam. Mar o deus ezom, e c’hinstruo aneze ; o c’havertissa a raio da ober œuvro mad, da frequanti ar sacramancho epad o yec’het. Mar dint clànv, o fedo da lacat urz en o c’haffero temporel ; procuri a raïo deze o sacramancho, hac executi goude o maro ar pez o defo ordrenet. Pedi, yun, en em vortifiàn a raio evit ma recevo Doue o c’hine en e c’hloar.\nUr buguel peini a gar e dad hac e vam evel ma zeo dleet, na vanq jamæs d’o respecti. Ne gontest jamæs nemet question e ve eus un dra benac contræl da lezen Doue. Mar dint paour, oaget, diners, a humeur fall, e suport tout gant humilite, carantez, respet ha perseveranç. N’en deus cas pe sort defaut a oufent da gavet ; en deus sonch bepret penaus e zint e dad hac e vam. Disquet eta, bugale guez, an avantaich a so c’henori, o respeti tad ha mam, evel malheur ar re a Yanq d’an dever-se.\n« An hini, eme ar Speret-Santel, a henor e vam, a so evel un den peini a dastum un tensor. An hini a henor e dad, a gavo e joa en e vugale, ha Doue a exauço e beden. An hini en deus dougeanç Doue, a henor tad ha mam, hac a servigeo evel e vætro ar re o deue roet ar vuez dezàn. Henoret o tad dre o ç’hobero, o comso, gant pep sort patiantet evit meritout e venediction peini a chorno be pret guenac’h. Benediction an tad a ra prosperi tieguez ar vugale ; malediction ar vam en rouin antieramant. Peguen infam eo an hini a abandon e dad, ha peguen miliguet gant Doue eo an hini a laca e vam en coler. Chetu a-se comso ar Speret-Santel. Respetet ha profitet. »\nN’en deo quet suffisant caret tad ha mam ; ret eo ive senti oute. Obeisset d’o tad er pez a so hervez Doue, eme an abostol, rac quement-se a so just. Нaс evit rei da gompren penaus an disobeissanç a so ur pec’het bras, ar memes abostol o coms a grimo ar Bayanet, a lavar penaus ar vugale ne obeissent quet d’o zad. Avertissa a ra Thimothee penaus e c’harruo un amser a desolation en peini ar vugale ne obeissont quet d’o zad. Lequet evez na ve arru an amser malhurus-se. El lezen ancien ar vugale disobeis a voa labeet gant ar veïn. Bugale, obeisset eta, Doue en ordren ; obeisset evel m’en lavar an abostol, er pez so hervez Doue : rac ma commantse tad pe vara treo difennet dre lezen Doue, respontet neuse evel Sant Pêr d’ar Judevien pere a falveze deze en ampech da brezeg lezen Doue, penaus eo guell hac eo ret obeissàn da Doue dre breferanç voar an dud.\nAdtapet diwar « https://br.wikisource.org/w/index.php?title=Dever_ar_vugale&oldid=118054 »\nKemmoù diwezhañ degaset d'ar bajenn-mañ d'an 6 Eos 2018, da 13:30.